erabili.eus/ Euskara bultzatzeko erantzukizuna eta enpresak\nHemen zaude: Sarrera » Sare-aldizkariak » Iritzi-muinetik » Euskara bultzatzeko erantzukizuna eta enpresak\n2004-05-20 / 07:05 / J. Inazio Marko Juanikorena ENPRESA\nAzken 50 urteotan enpresa ereduaren aldaketa berebizikoa izan da. Azken urteotan, eredu aldaketa horren haritik, Erakundeen Gizarte Erantzukizunaren printzipioa eta kontzeptua garatu da: enpresak erantzukizuna du kokatuta dagoen gizartearen garapenean. Hain zuzen ere, printzipio hori makulu ezin hobea dugu Euskal Herriko enpresetara hedatu beharreko euskararen normalizazio prozesuarentzat.\nBilakaera dinamikoa euskal gizartean\nEuropako mendebaldean, Frantzia eta Espaina estatuen artean, bada konstrukto historiko-kultural bat Euskal Herria deritzana. Errealitate sozio-kultural horrek badu bere hizkuntza propioa, euskara, eta berau da –beste edozein hizkuntza bere berezko komunitatean den bezalaxe– konstrukto historiko-kultural horren identitatea ardazten duen elementu esanguratsuenetakoa.\nEuskarak, jakina denez, ez du historikoki estatu-egitura batek ahalbideratzen dituen botere-espazioetan eta egituretan garatzeko aukerarik izan eta alboko estatu-hizkuntzen ahalmenen presiopean minorizazio prozesu bat jasan behar izan du.\nMinorizazio prozesu horren aurrean, agerikoa izan da euskararen aldeko herritarren atxikimenduaren indarra. Euskara gizartean txertaturiko balio sinboliko eta praktiko gisa garatzen joan da eta horren ondorio izan dira azken hamarkadetan euskal gizartearen maila sistemiko ezberdinetan euskararen normalizazioren alde egin diren aldarrikapenak eta gauzatu diren ekintzak eta programak.\nPerspektiba diakronikoa erabilita, bilakaera kualitatiboa ikus dezakegu euskararen normalizaziorako ekintza horretan. Horrela, eta frankismoaren krak sozialaren ostean, hasiera batean identitatearen zantzu oinarrizkoenak berreskuratzearen alde, folklorea eta kultur ekintzak sustatzea izan zen, ondoren irakaskuntzarekin lotuta ikastolak eta alfabetatzea, aldarrikapen sozialerako gizarte-kanpainak ostean, jarraian eta instituzio berrien sorrerarekin administrazioaren esku-hartzea, geroago metodoetan hobetzea formazio teknikoaren bitartez eta plangintzetan sakontzea eta, azken hamarkadan, organizazioetan eta enpresetan normalizazio planak egikaritzea.\nHorrela, bada gaur egun errealitate espezifiko bat organizazioen esparruan non, azken hamarkadan izandako eboluzioaren harian, gero eta gehiago diren aplikatzen ari diren normalizaziorako interbentzioak. Horren guztiaren ondorioz, organizazioen esparruaren errealitate sozialean hizkuntzaren eraldaketaren praktikarako eta ikerketarako dimentsio propioa duen masa kritikoa osatu dela esan genezake.\nEuskararen garapenerako interbentzioak organizazioetan, zergatik?\nGure komunikazioan, euskara-organizazioak aipatu errealitate horren aspektu zehatz bat aztertu nahi dugu: enpresa eta organizazioetan euskararen garapenerako ekimenak abiatzea bultzatzen duten zergatiekin edo argumentuekin zerikusia duena, alegia. Horretarako, ondoko galdera hauetatik abiatuko gara:\nZergatik ekin behar diote enpresek edo organizazioek hizkuntza normalizazio prozesuari? Zerk bultzatuta? Zeintzuk dira arrazoiak edo argudioak?\nGaia aztertzeko, orain arte galdera hauei eman zaizkien erantzunak jasotzen ahalegindu gara eta, ondoren, erantzun horiek sailkatu egin ditugu. Komunikazio honen eranskinean ageri dira jaso ditugun argumentuak eta bibliografia iturriak.\nBildu dugun dokumentazioaren arabera, bat baino gehiago izan dira gai honen inguruan argumentuak planteatu dituzten sektoreak. Sailkapenari begira bost hauek bereizi ditugu:\nHizkuntza Teknikariak eta Aholkularitzak,\nDirektiboak eta Enpresariak,\nLangileak eta Sindikatuak, eta,\nArgumentu horien enfokea, bestalde, era askotakoa izan da. Badira soziolinguistikari zuzendutako enfokearen araberako argudioak, enpresaren kudeaketaren kalitatera zuzendutakoak eta beste hainbat. Sailkapenari begira, bost enfoke nagusi bereizi ditugu beste zortzi azpienfokerekin batera, guztira hamar:\nEuskara. Ikuspegi soziolinguistikoa, euskararen bilakaera.\nNahikundea. Eragile ezberdinen nahia.\n3.1 Eskubideak/Garapena. Langilearen eskubideak eta haren garapena.\n3.2 Lan harremanak. Laneko harremanetan komunikazioa.\n3.3 Kohesioa/Identifikazioa. Kohesio soziala enpresan eta langilearen identifikatzea enpresarekin.\n4.1 Kalitatea/Balio erantsia. Kalitatearen kontzeptuak eta euskararen balio erantsia.\n4.2 Enpresaren irudia. Irudia eta marka positiboak hemen eta kanpoan.\n5.1 Komunitatea/Harmonizazioa. Euskal gizartean izan den bilakaera eta enpresak gizartearekin harmonizatzeko duen premia.\n5.2 Erantzukizuna. Enpresako eragile ezberdinek eta enpresak berak duten erantzukizuna.\n5.3 Legea. Legeak ezartzen duena.\nBi irizpide horiek erabilita –sektoreak eta enfokeak– sailkatu egin ditugu dokumentazioan bildutako argumentuak, ondoko koadroetan laburtuta ikus daitekeen moduan.\nE. J. Euskal hiztunen pisua gazteen artean gero eta handiagoa izango da. Euskara gero eta gehiago jakin eta erabiliko duten bezero, langile, zuzendari, sindikalistak ... egongo dira.\nTeknikariak Beste esparruetan egindako lan guztia zalantzan jar dezake lan-munduak.\nEnpresariak Langile portzentaje handi bat euskalduna izatea.\nLangileak Langile gazte berrien euskara-maila dezentekoa.\nEuskararen presentzia gizarte alor guztietara hedatzea baldin bada helburua, ezinbestekoa zaigu lan-mundua euskalduntze prozesuan sartzea.\nEuskara gizarte mailan aurrera egiten ari da nabarmen. Lan-munduan ere progresio positiboa gertatzen ari da.\nKooperat. Enpresa munduak euskalduntze prozesuaren botila-lepoarena egiten du gaur egun.\nTeknikariak Beharra eta nahia entitatean bertan.\nEnpresariak Enpresa modernoa eta euskaraz funtzionatuko duena nahi izatea.\nLangileak Langileen nahia.\nKooperat. Belaunaldi berrien nahikunde linguistikoak. Belaunaldi berrietako zati handi bat euskaraz lan egiteko motibatuta dago.\nEnfokea: Langileak. Eskubideak eta garapena.\nTeknikariak Normalizazio planarekin langileek euskaraz bizi eta lan egin dezakete.\nEnpresariak Langile edo pertsonal politika egokia lortzea enpresaren onerako da. Horretan kokatu behar da euskaraz lan egiteko eskubidea.\nLangileak Euskaldunari euskaraz aritzeko eskubidea eta aukera bermatzea.\nErdaldunari euskalduntzeko eta euskal gizartean integratzeko eskubidea eta aukera eskaintzea.\nKooperat. Ekimen kooperatiboaren helburua pertsonaren garapen osoa lortzean datza, horretan garapen linguistikoa sartzen da.\nEnfokea: Langileak. Lan-harremanak.\nE. J. Partaideen komunikazioa eta harremanak errazago bihurtzea.\nLan harremanak gizatarrago egon eta ondorioz produktibitatea sustatzea.\nEnpresariak Euskara tresna eraginkorra da langileak eta ingurunea gogobetetzeko komunikazioan.\nEuskara planak beste komunikazio aukera bat zabaltzen du, barne harremanetan, bezeroekin eta hornitzaileekin. Aukerak zabaltzea esan nahi du.\nEnfokea: Langileak. Kohesioa eta Identifikazioa.\nE. J. Langileen asmoak enpresaren eginkizunetan txertatzea onuragarria da.\nEnpresarekin langileen identifikazío handiagoa. Lantoki horretan konpaktazio soziala. Ondorioz, euskara-planak lanerako motibazio-tresna bihur daitezke.\nTeknikariak Enpresaren barne-kohesiorako eta gizartearen konpaktazio sozialerako bidea da.\nEnpresariak Langileak gogobetetzeko eta motibatzeko ere eraginkorra da euskara erabiltzea enpresan eguneroko eta ohiko harremanetan, zuzendaritza-taldeko pertsonak eta langileak elkarrengana hurbildu egiten baitu.\nLangileen integrazioa Lantegi Proiektuan.\nLangileek enpresarekiko duten identifikazio-maila handitu.\nLangileak Euskara kohesio sozialerako faktore inportantea ere bada.\nKooperat. Langileen motibazio-iturri osagarria. Kooperatibak indartsu direneko eskualdeetan, euskararen aldeko motibazioa bereziki bizia da. Honek guztiak euskara lanerako motibazio-iturri bihurtzen du. Aukera hori langileentzat zabaltzea, aukera da enpresarentzat.\nEnfokea: Enpresa. Kalitatea eta Balio erantsia.\nE. J. Euskara balio erantsia da enpresan.\nEuskarazko zerbitzua eta produktuak eskaintzen dituzten enpresak kalitate handiagoa eskaintzen ari dira. Bere zerbitzu eta produktuek balio erantsia dute eta horrek, beraz, lehiakideen aurrean abantailan jartzen ditu.\nEtorkizunean lehiakorragoak izateko funtsezkoa izango da.\nTeknikariak Euskara erabiltzeak balio erantsia du: baldintza beretan gehiago eskaintzen da eta enpresako prestigioan eragina du.\nBezeroak hobeto zerbitzatzeko aukera ematen du.\nEnpresariak Kalitatea ulertzeko dugun erak lau alderdi hauek hartzen ditu kontuan: Bezeroak, Langileak, Ingurunea eta Enpresa gogobetetzea.\nEuskara komunikazio-tresnatzat jo eta erabiltzea da Hobekuntza-prozesuaren gakoetako bat, erabilera horrek hitzak eta esanahiak gerturatuko dituelako. Kalitateak eta euskarak ezinbestez, lotuta joan behar dute enpresa euskaldunean.\nKalitateak enpresa-proiektua osatzen duten pertsona guztien gogobetetzea eta ingurunearekiko errespetua eta harmonia esan nahi du.\nEnfokea: Enpresa. Irudia.\nE. J. Erronkei erantzuteko gaitasuna dutenak izango dira. Proiektu berritzaileei ekiteko gai den enpresa dinamikoaren irudia.\nEuskara, enpresaren irudia eta marka. Marketing-argumentutzat erabil dezake euskal merkataritza eta industriak. Enpresaren jatorria adierazteko marka edo labela.\nTeknikariak Erronkei erantzuteko, berrikuntzak egiteko eta enpresa dinamikoaren itxura emateko. Euskararen erabilera kalitate eta profesionaltasunaren seinale da.\nEnpresa lehiakorraren irudia indartzen laguntzen du.\nAldaketetarako gaitasuna garatzen laguntzen du.\nKanpoko merkatuetan kalitatearen ikur gisa erabil liteke.\nEnpresariak Merkatu globalean bereizketa-faktorea behar da. Etiketa hori euskara izango da.\nEnpresak proiektu aurrerakoiei aurre egiteko duen gaitasuna azaltzen du.\nKooperat. Kooperatiben irudi sustraitua. Gai hau marketing arrazoietatik askoz harago doa, baina irudi aldetik ere aukera izan liteke kooperatibentzat.\nEnfokea: Gizartea. Komunitatea eta Harmonizazioa\nE. J. Enpresa lekuan lekuari egokitzea.\nGizarte osoaren integrazio-ahalmena aberastea.\nGizartean euskarak duen estimua enpresa mailan kontuan hartzea enpresarentzat mesedegarri.\nJarduera sozioekonomikoa gizarte jakin batean kokatuta dago eta halbeharrez, gizarte horretako norbanakoen kezka eta nahaiak bertan islatzen dira.\nEnpresen erronka: euskal gizartearen dinamika horretan partaide eta eragile izatea.\nTeknikariak Gizartean gertatzen ari den euskararen normalizazio prozesura egokitzea.\nEnpresa kokatuta dagoen gizartean hobeto txerta daiteke.\nEleaniztasunak gero eta indar handiagoa du eta horretara moldatu behar dugu.\nEnpresariak Egungo erronkei aurre egiteak pertsonekiko eta enpresak bere jarduera burutzen duen ingurunearen eskariekiko sentikortasun handiagoan oinarritutako kultura sendotzea eskatzen du.\nEnpresan gertatzen dena gizartearen isla da.\nLangileak Gizartearen euskararekiko atxikimendua.\nLangileok uste dugu euskararekin gizartean gertatzen ari den aurreratze hori enpresan ere erreflejatu beharko litzatekeela.\nEnpresaren interesa da gizartearekin batera eboluzionatzea eta bere interes ekonomikoak eta gizartearenak harmonizatzea.\nKooperat. Arrasateko Kooperatiba Esperientziaren muinean integrazio bat dago: logika ekonomikoaren eta helburu sozialen arteko integrazioa.\nIzan ere, “hazkunde ekonomikoa zertarako?” da sakonean dagoen galdera nagusia. Hazkunde ekonomikoak zentzua izan dezake baldin eta arlo pertsonala eta komunitarioa, soziala eta kulturala orekan garatzeko aukera ematen badu.\nKooperatibismoaren berezko ezaugarrietako bat izan da bere sustraitzea. Horretarako bideetako bat toki bakoitzeko hizkuntza-ekologia zaintzea eta hizkuntza garapena bultzatzea da.\nEnfokea: Gizartea. Erantzukizuna.\nEnpresariak Hizkuntzarekiko begirunea eta languneetan euskararen erabilera sustatzea enpresak aztertu eta integratu behar dituen alderdiak dira.\nHizkuntz normalizazioren aldeko apustua egin behar dugu laneko harremanetan ere gure gertuko ingurunearen helburuei ekarpenak egiteko.\nAberastasuna sortzen duten enpresa eta enpresariek badute, bestelako rol eta betebeharrik oreka sozialean.\nEnpresa ez dago gizartearen egituretatik kanpo. Ondorioz, ezin da gizartearen gehiengoak euskararen alde bultzatu duen mugimendutik at gelditu. Aitzindari eta eragile aktiboa izan behar du hizkuntzaren normalizazioan. Hori ere kalitatea da.\nLangileak Langileok uste dugu euskararen normalizazioaren alde egitea lan-munduko eragileon ardura ere badela.\nLangileon euskararekiko ardura eta konpromisoa.\nSindikatuok ere gizarte eragile bezala, eta lan merkatuan zuzenean parte hartzen dugun heinean, geure erantzunkizuna aitortzen dugu.\nKooperat. Erantzukizun handia du kooperatibismoak euskararen normalizazio prozesuan.\n9 Kooperatiben printzipio nagusi eta arautegietan ere izan du bere isla euskararekiko konpromisoak.\n9 Gaur egun, inguruko pertsona eta gizartearekin konpromisoa izateak bere hizkuntza-garapena errespetatu eta bultzatzea ere esan nahi du.\n9 Kooperatiben ekina berebizikoa da euskararentzat. Une berezi honetan, kooperatibek berebiziko zeregina joka dezakete. Euskal Herriko enpresen artean, MCCn biltzen diren kooperatibak izan daitezke euskararen garapeneko aro berri honen aitzindari. Eta izan ere hala dira une honetan, datuei begiratuta.\nEnfokea: Gizartea. Legea.\nLangileak Euskara Euskal Herriko bertako eta berariazko hizkuntza izateaz gain, EAEn ofiziala ere bada.\nIkuspegi soziolinguistikoari enfokatutako argumentuak, langilearen enpresarekiko identifikazioarekin lotutakoak eta enpresa gizarteari egokitu beharrekoak sektore guztietan topatu ditugu. Legearen aipamena, berriz, langileenean bakarrik. Lan harremanetan komunikazioari buruzko argumentuak ere bi sektoretan bakarrik ageri dira: Jaurlaritzarenean eta enpresarenean.\nAzpimarratzekoa da argumentu mota gehien enpresaren sektoreko testuetan aurkitu ditugula, guztira bederatzi enfokerekin lotutakoak. Azpimarratzekoa da halaber, gizartearen aurrean erantzukizuna hartzearekin eta langileen eskubideak jasotzearekin lotutako argumentuak enpresekin zuzenean lotuta dauden sektoreetan agertzen direla: erantzukizunaz dihardute langileek, enpresariek eta kooperatibek (azken bi hauek indar handiz) eta langileen hizkuntza eskubideei buruzko aipamenak ageri dira langileen eta enpresarien testuetan.\nKontuan hartzekoa da, bestalde, gizartearen garapenarekin harmonizatzearekin eta erantzukizunarekin zerikusia duten enfokeetan bildu den argumentu kopurua. Dokumentuetan jasotako argumentu guztien %42k bi enfoke hauekin dute zer ikusia. Horienn ostean, argumentazio gehien jaso dituzten enfokeak, enpresaren irudiarekin eta kalitatearekin zerikusia dutenak dira.\nBilakaera dinamikoa enpresan\nGizartean aldaketak izan diren bezalaxe, organizazioen munduan eta enpresan ere aldaketa nabarmenak gertatu dira, enpresa bera, bere gestioa eta bere funtzioa ulertzeko moduari dagokionean.\nDuela 50 urte enpresa ereduaren ezaugarri nagusienetakoak honako hauek baldin baziren: egitura zurruna, Taylorismoaren printzipioen araberako produkzioaren kudeaketa, langileen kualifikazio eskasa eta planteamendu autoritarioetan oinarritutako lan-harremanak (Heras, 2001: 62); ikuspegi hori aldatu egin da eta gaur egun kalitatezko enpresaren paradigma berria kalitatearen kulturan eta bikaintasunaren parametroetan oinarritutako organizazioa da, honako printzipioetan oinarritzen dena: emaitzei begira jardutea, bezeroei begira jardutea, lidertza eta helburuekiko jarraikortasuna, prozesu eta ekintza bidezko kudeaketa, pertsonen garapena eta inplikazioa, etengabeko ikaskuntza eta hobekuntza, aliantzen garapena eta gizarte erantzukizuna (Euskalit).\nParadigma-aldaketa horren haritik, azken urteotan Erakundeen Gizarte Erantzukizunaren printzipioa eta kontzeptua garatu dira. Enpresa jada ez da pertsonen gainetik eta gizartetik at dagoen produkzio-gune hutsa; aitzitik, gaurko pentsamoldean eta diskurtsoan, enpresaren egungo erronketariko bat da pertsonekiko eta bere jarduera burutzen duen ingurunearen eskaerekiko sentikortasun handiagoan oinarritutako kultura sendotzea (Errazti, 1998). Paradigma honek esaten digu enpresak kokatuta dagoen gizartearen garapenarekiko erantzukizuna duela, eta gainera, horretaz jabetzea klabea izan daitekeela enpresaren arrakastarako (Iberdrola, 2002).\nEta filosofia honek horrenbesteraino du garrantzia ezen kalitatearen hobekuntzarako arloan Europa mailan erreferente nagusia den Bikaintasunaren EFQM Ereduaren zimentarria osatzen duten oinarrizko kontzeptuen artean Erantzukizun Sozialarena ere badagoela. EFQM ereduak autoebaluaketarako bereizten dituen bederatzi irizpideen artean, zortzigarrenak emaitzak gizartean neurtzen ditu; hau da, irizpide nagusien artean bat dago jarria espezifikoki gizartearekiko erantzukizuna neurtzeko. Horretaz gain, beste irizpideetan ere erantzukizunaren gaia jasotzen du eredu honek, zeharkako ardatz tematikoa osatuz.\nErakundeen Gizarte Erantzukizuna\nErakundeen Gizarte Erantzukizunaren gaia asko garatu da denbora gutxian eta filosofia izatetik enpresen eguneroko gestioan aplikatzekoa den eta dimentsio propioa duen sistema osatua eta osoa izatera iritsi da. Sistema horretan aurkitu ahal izango ditugu, besteak beste: filosofia eta diskurtsoa, instituzioen gomendioak eta irizpideak, ereduak, puntako enpresen praktika bikainak edota zertifikazio sistemak. Azter dezagun poliki.\nEGEren filosofia eta esanahia\nEnpresen Gizarte Erantzukizuna (EGE), enpresek bere interlokutoreekiko harremanetan eta jarduera komertzialetan gizarte eta ingurugiro alorreko ardurak txertatzea da (EB, 2001). CSRk (Corporate Social Responsability) dioenaren arabera, enpresek bi erantzukizun mota dituzte: bata komertziala, arrakasta edukitzea negozioetan, eta bestea soziala, komunitatean eta gizartean bete beharreko funtzioarekin zerikusia duena (Novia Salcedo, d.g).\nHonek zera adierazi nahi du: enpresek bere interes-taldeen (stakeholders: inbertsoreak, langileak, bezeroak, hornitzaileak, tokiko komunitatea, administrazioa, gizartea ...) aurrean erantzukizuna dutela bere jarduerak lan arloan, gizartearen arloan eta ingurugiroaren arloan sortzen dituen inpaktoei dagokionean. Erantzukizunez jarduteak interes-talde ezberdin horien espektatibak kontuan hartzea eskatzen du. Eta ez ikuspuntu etiko hutsarengatik, ulertzen baita stakeholders ezberdinen demandak ongi artikulatzeak ondorio positiboak dituela enpresaren emaitza ekonomikoetan. Hau da, stakeholders ezberdinentzat balioa sortzearen ondorioa izango da akzionistengan eta gizartean ere balio erantsiak sortzea (ECORES, 2003).\nErantzukizun sozialaren filosofiaren helburua erantzukizun hori modu estrategikoan kudeatzea eta horretarako tresnak euskaratzea da. Horrek esan nahi du enpresaren gestioan gizarte erantzukizunerako kriterioak txertatzeak dakarrela arlo ekonomikoan, sozialean eta ingurugiroarenean gestio sistemak eta politikak formalizatzea; arlo horietan lortutako emaitzen gardentasun informatiboa eskaintzea; eta, kanpoko azterketak ahalbideratzea. Hau da, balantze hirukoitza deitu izan dena.\nErakundeen erantzukizun sozialaren baitan bi dimentsio bereizi izan dira: barruko dimentsioa eta kanpoko dimentsioa (xertatu.net).\nBarruko EGEan, enpresaren barrua jorratzen da gizarte interesaren ikuspegitik, eta jorratze hori ez da enpresaren errentagarritasunera mugatzen. Horrenbestez, estu lotuta dago enpresa kudeaketaren funtsezko alderdietara (adibidez, giza baliabideak, laneko osasuna zein segurtasuna, langileen heziketa nahiz partaidetza, kalitatearen kudeaketa edo ingurumenaren kudeaketa).\nKanpoko EGEan, enpresak kanpoko interlokutore eta inguru sozialarekin zein ingurumenarekin dituen harremanak aztertzen dira: komunitatea, kontsumitzaileak, ente publikoak nahiz gobernuz kanpoko erakundeak, merkataritzako kideak, hornitzaileak ...)\nEGEren sustapen instituzionala\nGizarte Erantzukizunaren filosofiak hainbat eta hainbat instituzio publiko zein pribaturen sostengua eta sustapena jaso du. Nazioarteko erakunde garrantzitsuenen artean dauden hainbat EGEren aldeko aldarrikapena eta zabalkunde lana egiten ari dira. Horietako batzuk aipatzearren:\nNazio Batuen Erakundea: Global Compact\n1999ean Kofi Annanek Munduko Foro Ekonomikoan dei bat egin zien enpresei bederatzi printzipio unibertsal beregana zitzaten, giza eskubideen, laneko arauen eta ingurugiroaren arloetan. 2000. urtean jarri zen ofizialki indarrean, eta gaur egun ehunka enpresa ari da bertan parte hartzen.\nOCDE: Enpresa Multinazionaletarako Gida-lerroak\nKooperazio eta Garapen Ekonomikorako Erakundea osatzen duten 33 gobernuk, enpresa multinazionalei zuzendutako ingurugiro eta gizarte alorreko gomendioak adostu zituzten 2000. urtean (1976an egindakoaren errebisioa).\nEuropako Batzordea: Liburu Berdea\n2000. urteko Lisboako bilkuran Europako Batasunak ondoko helburu estrategiko hau –«ezagutzan oinarritutako ekonomiarik lehiakorrena eta dinamikoena izatea mundu osoan, hazkunde ekonomiko iraunkorra izateko, enplegu hobeak sortzeko eta gizarte kohesio handiago edukitzeko»– ezartzearekin batera, enpresen erantzukizun soziala aldarrikatu zuen. (Benbeniste, 2002). Horren ostean, EGEren sustapenerako prozesua abiatzea erabaki eta 2001ean Liburu Berdea argitaratu zen.\nCorporate Social Responsability (CSR) 1995ean Europa mailan sortutako enpresa-sarea da. Bere eginkizuna enpresei laguntza ematea da, errentagarritasuna, garapen jasangarria eta gizarte garapena lortzeko, negozioaren praktikan EGEa integratuz.\n1997an Nazio Batuen Ingurugirorako Programatik sustatuta, 2002. urtean nazioarteko erakunde independiente bihurtu zen. Bere egituran interesa duten talde ezberdinek hartzen dute parte: enpresak, nazioarteko erakundeak, gizarte zibileko erakundeak, enpresa elkarteak... Bere helburu nagusia jasangarritasunari buruzko korporazio-txostenak garatzea da (ingurugiroari, gizarteari eta ekonomiari lotutako alderdiak kontuan hartuta). Horretarako, Jasangarritasun Memoriak Prestatzeko Irizpideak prestatzen eta zabaltzen ditu, estandar eta eredu metodologiko gisa.\nEreduak eta zertifikazioak\nErantzukizun sozialaren alorrean eredu batzuk, estandarrak edota zertifikazioak sortu dira, instituzioek ezarritako printzipioak hartu eta berauek egikaritzeko eta ebaluatzeko hainbat prozedimendu antolatu dituztenak. Horien artean aipagarrienetakoak dira:\nSA 8000: Estatu Batuetako SAI (Social Accountability International) Gobernuz kanpoko Erakundeak garatutakoa. ISOren printzipioetan oinarritzen da.\nAA1000: Accountability institutu britaniarrak sortutakoa. EGEri buruzko informazioaren kalitatea eta sinesgarritasuna bermatzeko estandarra izan nahi du.\nSGE 21: Espainiako Foretica erakunde autonomoak lantzen duena enpresetako kudeaketa etikoa sustatzeko eta ebaluatzeko.\nISO 14000: ISO erakundeak sortutako estandarra enpresetan ingurugiroaren alorreko inpaktoak eta arazoak kudeatzeko eta ebaluatzeko.\nGRI Gida: Gorago esan bezala, enpresen iraunkortasun memoriak osatzeko irizpideak eskaintzen dituen manuala edo gida da, sistematizaziorako adierazle-sistema oso bat eskaintzen duena.\nEnpresa arduratsuen adibideak\nGure ingurune hurbilean badira gizarte erantzukizunaren gaia bereganatu eta landu dutenak, memorien bitartez edota zertifikazioren bat eskuratuta. Batzuk aipatzeagatik:\nIberdrola: Urteko Gizarte Memoria egiten du GRIren eredua jarraituz.\nInditex (Zara): Iraukonrtasun Txostena argitaratzen du GRIren eredua jarraituz.\nRenfe: Ingurugiro Memoria argitaratzen du GRIren eredua jarraituz.\nTelefonica: Erantzukizunaren Memoria argitaratzen du GRI eredua jarraituz.\nCSH: Urteko Gizarte Memoria egiten du GRIren eredua jarraituz.\nMicrodeco: Erantzukizun sozialaren arloan EFQMren saria.\nMCC: Web orrian erantzukizuna jasotzen du bere oinarrizko baloreen artean.\nPanda: Web orrian erantzukizunaren aldeko aldarria eta egiten duenari buruzko informazioa.\nEroski: SA 8000 arauaren ziurtagiria eskuratu du.\nHona hemen Iberdrolaren memoriatik ateratako bi paragrafo, EGEri buruzko bere kontzeptzioa adierazten dutenak:\n«El compromiso de IBERDROLA con el desarrollo de las sociedades en las que se integra es clave para construir la relación de confianza que requiere su éxito empresarial. IBERDROLA está convencida de que considerar las expectativas de sus interlocutores habituales en sus decisiones de negocio le permite construir factores competitivos diferenciales».\n«Con respecto a la Sociedad, IBERDROLA tradicionalmente ha participado en el desarrollo social y cultural de las comunidades en las que está presente, estando en marcha el proceso de alinear su marco global de actuación con los esquemas más avanzados de Responsabilidad Social, con el objetivo de incorporar este concepto a su estrategia de creación de valor».\nEuskal Herrian Gizarte Erantzukizunaren kontzeptua ez da oraindik gehiegi gizarteratu. Gai honen sustapenean, enpresek egiten dutenaz gain -eta hor kooperatiben mugimenduaren garrantzia azpimarratu behar da-, bi erakunde nabarmendu dira: Novia Salcedo Fundazioa batetik eta Bizkaiko Foru Aldundia bestetik; Deutuko Unibertsitatea ere ari da gaia lantzen ikerketa talde baten bitartez. Hiru horiek, Bilbok Merkataritza Ganbararekin batera, Bizkaiko enpresen erantzukizun sozialari buruzko internet ataria sortu dute (www.xertatu.net), gai honen gaineko informazio ugari eskaintzen duena.\nEuskara erakundeen erantzukizun sozialean\nAurreko bi ataletan aztertu dugu, lehenik, gizartean izan den bilakaeraren ondorioz euskararen normalizazioari planteatzen zaizkion esparru berriak eta horien zergatiak, eta, bigarrenik, enpresaren arloan izan den bilakaeraren ondorioz egun enpresari planteatzen zaizkion paradigma eta erantzukizun berriak. Bi linea horiek konbergenteak dira gurea bezalako errealitate sozialetan. Normalizazio prozesuan diren berezko hizkuntzak dituzten herri eta komunitateetan, gizarte erantzukizunaren filosofiak eta kudeaketa-sistemek hizkuntzaren aspektu hori bereganatu beharra daukate, definizioz.\nKonbergentzia horretan hainbat aukera zabaltzen zaizkigu, esate baterako, gure azterketan jaso ahal izan dugunez, GRIren gida da gizarte erantzukizunaren sistematizaziorako gaur egun hedatzen ari den tresna nagusienetakoa. Gida horretan, goragoko irudian ikus dezakegunez, adierazle multzo bat jasotzen da erantzukizunaren ebaluaketarako. Eta adierazle horietako hainbatetan hizkuntzarekin zerikusia duten eduki-adierazleak jaso ditzakegu bere esanahia horretarako aukera ematen baitu. Horrela:\nADIERAZLEAK GRI ren GIDAN\nGizartea Lan jarduera Lan harremanak Harremana zein hizkuntzatan gauzatzen da?\nZein da langileen berezko edo nahikunde hizkuntza?\nAniztasuna eta berdintasuna Hizkuntza aniztasunaren errekonozimendua.\nGiza eskubideak Diskriminaziorik ez Hizkuntza eskubideen eta nahikundearen bermea.\nHerri indigenen eskubideak Euskararen ofizialtasuna. Bertako eta nazioarteko legedia.\nGizartea Komunitatea Nola laguntzen da komunitatearen hizkuntza garapenean?\nProduktuen erantzukizuna Produktuak eta zerbitzuak Zein hizkuntzetan eskaintzen dira.\nKontsumitzaileen eskubideak nola bermatzen dira.\nMarketing Publizitatean komunikazioa zein hizkuntzatan gauzatzen da.\nBestalde, ez gara zerotik hasten. Dagoenekoz baditugu konbergentzia honen adibide positibo batzuk bide honetan sakontzeko eredu gisa erabiltzeko aukera ematen digutenak. Guk hiru erabiliko ditugu, bat kanpokoa eta beste bi bertakoak.\nLehena EGE Txosten batetik ateratakoa da, Telefónicaren 2002ko EGE memoriatik ateratakoa. Bertan ikus daitekeenez, Telefónicak gizartearekiko laguntza eta zerbitzua nolakotasuna adierazterakoan, espainiera hizkuntzari emandako sostengua jasotzen du adierazleen artean.\nBigarrena INDITEX taldearen (Zara, Massimo Dutti, ...) Memoriatik jasotakoa da, bertan, GRIaren gizarte adierazleen artean aipatzen du etiketetarako herrialde bakoitzeko legislazioa betetzen duela.\nBeste bi adibideak EFQM memorietatik jasotakoak dira. “Q” saria jaso duten bi enpresa dira: ITP (Industrias de Turbo Propulsores) eta ASLE (Agrupaciòn de Sociedades Laborales de Euskadi). Bietan ikus daitekeenez, gizartean izandako emaitzei dagokion zortzigarren irizpidean hizkuntza normalizazioaren alorrean egindakoak jasotzen dituzte:\nKomunikazio honetan egindako analisiak irekitako bidean sakontzeko proposamenak:\nEuskal Herrian Gizarte Erantzukizunaren eragileak diren instituzioekin kontraste bideak zabaldu.\nHizkuntza parametroak bilduko dituen Gizarte Erantzukizunaren aldeko diskurtsoa gizarteratu.\nEnpresei diskurtso honen planeamenduak eta nahikunde kolektiboak helarazi interes-talde ezberdinetatik.\nDisziplinarteko ikuspegiak erabiliz gaiaren azterketan sakondu.\nEuskal Soziologia Elkarteak antolatutako VI. Euskal Soziologia Kongresura aurkeztutako komunikazioa. Bilbon, 2004-02-26an.\nALDASORO, Peio (2002): INDAR enpresaren izenean agurra. In: «Lan mundua euskaraz. LanEus I Mintegiko ondorioak». INDAR enpresa, Beasain, 2002ko maiatzean. LAB.\nANDUAGA, Juan (1999): El euskara y la calidad. DEIA. 1999ko otsailaren 18an.\nASLE (2002): European Quality Award aintzatespena lortzeko Txostena.\nAREXOLALEIBA, Juan Luis (2003): Lan-munduan euskararen erabilera areagotzeko planak. Erabili.com aldizkari telematikoa. Azpeitiko Euskara Patronatua.\nARTEZ-ELHUYAR-EMUN (2003): Euskara planak eta lan mundua: abiatu den trena. Erabili.com aldizkari telematikoa. Azpeitiko Euskara Patronatua.\nBARRENETXEA, T. - RODRIGUEZ, JM (1996): Euskara lan-munduan. Euskararen Aholku Batzordearen Erabilera Planak Batzordean aurkeztutako dokumentua. Eusko Jaurlaritza. www.euskadi.net\nBENBENISTE, Sandra (2002): El alcance del concepto de Responsabilidad Social Corporativa de acuerdo a los organismos internacionales promotores del tema. Ikasturteko amaiera lana ESADEren «PHD in Management Sciencies» Doktoradutza programan. www.ecodes.org\nCLUB GESTIÒN CALIDAD (2003): Modelo EFQM de Excelencia. Madrid.\nEAB (1992): Lan mundua eta euskara. Hizkuntza normalkuntzarako bideak. Eusko Jaurlaritza. Argitaratu gabeko dokumentua.\nECORES (2003): Anuario sobre Responsabilidad Social Corporativa en España. 2003. Elaborado por la Fundación Ecologia y Desarrollo para la Fundación Avina.\nELA-LAB (2004): Sindikatuak eta euskararen normalizazioa. ELA eta LABen hitzaldia In «Enprestako euskara planen eragileentzako jardunaldiak». Mondragon Unibertsitatea, Eskoriatza, 2004ko urtarrilean.\nELAY (2003): Hamar urte enpresa eta euskara uztartzen. Erabili.com aldizkari telematikoa. Azpeitiko Euskara Patronatua.\nERRAZTI, Baltasar (1999): Enpresa ezin da geratu gizarteak bultzatu duen mugimendutik at. Euskaldunon Egunkaria, 1999ko maiatzaren 19\nE.B. Europako Batzordea (2001): Libro verde. Fomentar un marco europeo para la responsabilidad social de las empresas. COM(2001) 366 final. Bruselas, 18.7.2001.\nEUSKALIT (2004): Erabateko kalitatea eta bikaintasuna. www.euskalit.net\nHERAS, Iñaki (2001): La gestion de la calidad en las empresas vascas: estudio de la aplicación de la ISO 9000 en las empresas de la CAPV. Serie Tesis Doctorales, UPV-EHUko argitalpen zerbitzua. Bilbo.\n(1996): Euskararen Erabilera Lan munduan. Erabilera planen metodologia. Agiriak, 7. Eusko Jaurlaritza. Gasteiz.\n(1998): Euskara Arlo Sozioekonomikoan. Eusko Jaurlaritza. Gasteiz.\n(1999): Euskara Biziberritzeko Plan Nagusia. Eusko Jaurlaritza. Gasteiz.\nIBERDROLA (2002): Informe Social 2002. Iberdrolak argitaratutako txostena.\nINDITEX (2002): Memoria de Sostenibilidad 2002. Inditex-ek argitaratutako txostena.\nITP (2002): Urrezko Q saria lortzeko Txostena.\nMARKO, J. Inazio\n(1993): Lan mundua eta euskara: gainbegirada orokor bat. Bat-Soziolinguistika Aldizkaria, 11 zk.\n(2002): Euskara Lan-munduan Mapa. In: «Lan mundua euskaraz. LanEus I Mintegiko ondorioak». INDAR enpresa, Beasain, 2002ko maiatzean. LAB.\nMICHELINEKO ENPRESA BATZORDEA (2000): Lasarteko Michelin enpresan euskararen normalizazioa bultzatzeko proposamena. Dokumentu fotokopiatua.\nNOVIA SALCEDO FUNDAZIOA (d/g): Propuesta informativa. Dokumentu fotokopiatua.\nOSA, Olatz (2001): Euskararen erabilera-planak: ASPACE. HIZPIDE Aldizkaria, Monografikoak 4. Donostia.\nSARASUA, Jon (2003): Kooperatibagintza eta euskara, elkarren garabide. Erabili.com aldizkari telematikoa. Azpeitiko Euskara Patronatua.\nUNANUE, Amagoia eta INTXAUSTI, Nahaia (2002): Kooperatibak eta euskara. Historia eta aro berri baten oinarriak. Lanki Ikertegia. Mondragon Unibertsitatea. Eskoriatza.\nLan munduan euskarari ekiteko eman diren arrazoiak\n«Ezin da ahaztu hizkuntzak, gure kasuan euskarak, baduela funtzio berezi eta funtsezko bat lan mundu zabal eta konplexuan: enpresa edo langunea lekuan lekuari egokitzea, partaideen komunikazioa eta harremanak errazago bihurtzea eta gizarte osoaren integrazio-ahalmena aberasteko aukera ematea. Hitz batean, lan harreman guztiak gizatarrago egon eta, ondorioz eta ekonomia aldetik ere, produktibitatea sustatzea».\n(EAB, Euskararen Aholku Batzordea, 1992)\n«Enpresariak ere hasi dira konturatzen, gizartean euskarak maila sinbolikoan duen estimua enpresa mailan kontuan hartzea enpresarentzat mesedegarri izan daitekeela, izan ere, langileen asmoak enpresaren eginkizunetan txertatzea onuragarria baita; azken batean, hasiak dira konturatzen euskara balio erantsia dela enpresan».\n(Ariztondo, Jaurlaritzako Hizkuntza Politikarako Sailburuordea, In HPS, 1996)\n«EUSKARA BEREGANATZEAK ONURAK EKARRIKO DIZKIO LAN-MUNDUARI.\nIharduera sozioekonomikoa gizarte jakin batean kokatuta dago eta halabeharrez, gizarte horretako norbanakoen kezka eta nahiak bertan islatu egiten dira. Euskal gizartea, gizarte elebiduna da eta euskara biziberritzearen aldeko norantzan doan gizartea gainera. Norantza horretan mugitzen ari denaren adierazleen artean bat azpimarratuko dugu eta hauxe da, hezkuntzan euskal ereduetako matrikulazioan gertatzen ari den etengabeko hazkundea.\nBestalde, bertako instituzio publikoek ere ezarriak dituzte euskara normalizatzeko oinarrizko lege eta dekretuak eta bide horri ekiteko konpromezu eta erantzukizunak hartu dituzte euskal gizartearen aurrean.\nLan-munduak ezin dio bizkar eman euskara biziberritzearen aldeko prozesu honi; aitzitik, hizkuntz gestioa bere gain hartzen duten enpresa eta sektoreek onurak izango dituzte:\nEnpresa, organizazio den aldetik, bere partaide diren gizabanakoen kezkak eta gogoak jaso eta erantzuna ematen dien neurrian, gizabanako horiek enpresarekin identifikazio handiagoa sentituko dute. Hizkuntz proiektuan inplikatzen diren langileak enpresarena den proiektu batean inplikatzen dira, lantoki horretan konpaktazio soziala eragin eta areagotuz. Ondorioz, euskara-planak lanerako motibazio-tresna bihur daitezke.\nHizkuntz proiektuetan inplikatzen diren enpresak erronkei erantzuteko gaitasuna dutenak izango dira. Proiektu berritzaileei ekiteko gai den enpresa dinamikoaren irudia islatuko du bere bezero, hornitzaile eta inguruko gizarte osoan.\nEuskara, enpresaren irudi eta markaren alderdi bihurtuz, marketing-argumentutzat erabil dezake euskal merkataritza eta industriak. Merkatuak zabaldu eta nazioarteko bihurtzen ari zaizkigun garaian, enpresek gero eta beharrezkoa dute osagai identifikatzaileak landu eta garatzea. Enpresaren jatorria eta jatorri horri lotutako hizkuntza erabiltzea izan daiteke euskal gizartearen marka edo labela arlo sozioekonomikoan ere bai».\n(Ariztondo, Jaurlaritzako Hizkuntza Politikarako Sailburuordea, In HPS, 1998)\n«Euskal gizartea euskara berreskuratzen ari delako.\nLan-mundua eta euskara hurbiltzearen alde burutuko diren ekimenek etorkizuneko euskal gizartea nolakoa izango den hartu behar dute kontuan: - Euskal hiztunen pisua gazteen artean gero eta handiagoa izango da.\nEuskarazko ereduen gorakada.\nEuskara gero eta gehiago jakin eta erabiliko duten bezero, langile, zuzendari, sindikalista, teknikari, eta abarren elkargune izango dira. Eta horixe da enpresen erronka: euskal gizartearen dinamika horretan partaide eta eragile izatea.\nLan-mundua aldaketa horretarako prestatzen ari delako.\nEnpresa batzuek dagoeneko heldu diote erronka horri. Etorkizunean lehiakorragoak izateko funtsezkoa izango dela jakinik, une honetan bere jardunean euskara gero eta gehiago erabiltzen saiatzen ari dira».\n(HPS, Hizkuntza Politikarako Sailburuordetza, 1998)\n«Hizkuntza egitasmoari heltzeko gai diren enpresek egitasmo berritzaileei ekiteko gai diren enpresa biziaren eta eraginkorraren irudia islatzen dute euren bezero, hornitzaile eta inguruko gizartean.\nGizabanakoen kezkak eta gogoak kontuan dituen enpresarekin errazago egiten dute bat langileek. Hizkuntza egitasmoari ekiten dioten langileek enpresaren egitasmo batekin egiten dute bat, hain zuzen. Horretan enpresa-arduradunek bertako langileen jatorriari eta hizkuntzari buruz jarrera positiboa izan dezaten.\nAzkenik, kalitate hobea eskaintzen ari dira hizkuntza-egitasmoa burutzen ari diren enpresak. Bere zerbitzu eta generoak balio erantsia dute».\n(HPS, Hizkuntza Politikarako Sailburuordetza, 1999)\nEuskara Teknikariak eta Aholkularitzak\n«... zeren eta euskal hiztuna erdalduntzeko gunea izateaz gain, beste esparruetan egindako lan guztia zalantzan jar baitezake lan-munduak. Gaurko gazteek ez diote funtsik ikusiko euskaraz hezi eta trebatzeari, hemendik urte batzutara beren lantegiak izango diren horietan gaztelania besterik ez dela erabiltzen konturatzen diren heinean. Ezerezerako ahaleginetan dihardutela somatuko dute».\n(Barrenetxea, Elhuyarreko teknikaria, In HPS, 1996)\n«Azpimarratzekoa iruditzen zaigu ASPACEn erabilera plana egiteko beharra eta nahia entitate honetatik bertatik sortu zela esatea, alegia beraren ekimenez eta eskariz jarri dela abian proiektua».\n(Osa, Ilazkiko zuzendaria 2001)\n«Lan munduan euskarari bidea egiteko arrazoiak\nEuskara plana daukaten enpresak erronkei erantzuteko gai dira eta berrikuntzak egiteko gaitasuna eta enpresa dinamikoaren itxura ematen dute. Euskararen erabilera kalitate eta profesionaltasunaren seinale da.\nEnpresaren barne-kohesiorako eta gizartearen konpaktazio sozialerako bide da.\nEleaniztasunak gero eta indar handiagoa du: hainbat hizkuntza erabiltzeko ohitura eta beharra sortzen ari da (euskara, gaztelania, frantsesa, ingelesa...) eta horretara moldatu behar dugu».\n(Arexolaleiba, EMUNeko partaidea, 2003)\n«Enpresa eta langileentzat, euskara zerbitzu eta lan hizkuntza gisa kontuan hartzeak abantaila asko dakartza, besteak beste:\nAdministrazioak. Euskararen normalizazioaren prozesuan lan munduari gero eta garrantzi handiagoa ematen diote Administrazioek. Euskara Biziberritzeko Plan Nagusian horri zuzendutako atala horren adibidea da. Hala ere, lan munduarekin zerikusia duen administrazio atal batzuetan oraindik ez da euskara positiboki diskriminatzen, hala nola homologatze prozesuetan, erosketa politikan eta abarrotan.\nEuskalgintza. Euskaraz diharduten ikastetxe, euskaltegi, hedabide, argitaletxe eta abarrek, egitura sozio-ekonomikoak diren neurrian, euren hornitzaile eta bezeroekin berbaz eta idatzizko zerbitzua eskaintzea ere motor ona da prozesu honetan.\nZerbitzu emaileok: orain arte bezala zerbitzua kalitatez ematen jarraitzeko, sektorearen baldintzak zaindu beharra ezinbesteko aldagaia da».\n(Artez, Elhuyar, Emun, Aholkularitza enpresak, 2003)\nDirektiboak eta Enpresariak\n«Euskal enpresak erronka askori egin behar dio aurre ingurune gero eta globalizatuan /.../ Desafio horiek arrakastaz gainditzeak ez du egokitzeko gaitasun handia bakarrik eskatzen, baita malgutasunean, parte hartzean eta pertsonekiko eta enpresak bere jarduera burutzen duen ingurunearen eskariekiko sentikortasun handiagoan oinarritutako kultura sendotzea ere bai.\nEskari horien artean, eta ohitura eta identitate-ikurrek sustrai sakonak dituen euskal komunitatean, hizkuntzarekiko begirunea eta languneetan euskararen erabilera sustatzea enpresak aztertu eta integratu behar dituen alderdiak dira.\nEuskarak tokia eta espazioa behar du gure enpresetan eta hizkuntz normalizazioren aldeko apustua egin behar dugu laneko harremanetan ere gure gertuko ingurunearen helburuei ekarpenak egiteko.\nNormalizazio hori nola eta zein erritmotan egingo den enpresaren erantzukizuna baino gehiago, euskal gizarteak berak eta bere erakundeek gai horri egindako ekarpenen menpe egongo da. Izan ere, enpresan gertatzen dena, herritarrek eta beren balio, helburu eta baldintzek jasaten dituzten aldaketa handi zein txiki, azkar, zein motelen isla zehatza baita».\n(Errazti, Confebask-eko Lehendakaria, In HPS, 1998)\n«Kalitatea ez da zerbait abstraktoa edo produktuari berari dagokiona. Ekoizpen prozesua ere kalitatez egin behar da eta horretan, langile edo pertsonal politika egoki bat lortzea enpresaren onerako da, ezbairik gabe.\nTestuinguru horretan kokatuko nuke euskaraz bizitzeko eta lan egiteko dugun eskubidea. Enpresa askotan normaltasun osoz dihardugu euskaraz, hori delako gure ama hizkuntza eta erosoen sentiarazten gaituena. Bide batez, belaunaldi berriak euskaraz bizitzen ari direnez, euskaraz jardutea da eta izango da beraientzat ingurunerik normalena.\nHorregatik guztiagatik, euskara enpresa munduan txertatzeko eta bultzatzeko ekinbide guztiak txalogarriak eta beharrezkoak dira enpresari gipuzkoarrontzat».\n(Korta, Adegiko Lehendakaria, In HPS, 1998)\n«Gure enpresan kalitatea ulertzeko dugun erak lau alderdi hauek hartzen ditu kontuan:\nLangileak eta ingurunea gogobetetzeko komunikazioa oso garrantzitsua da. Nire esperientziaren arabera euskaldunengana hurbiltzeko euskara erabiltzea oso tresna eraginkorra da, komunikazioa erraztu egiten baitu.\nLangileak gogobetetzeko eta motibatzeko ere eraginkorra da euskara erabiltzea enpresan eguneroko eta ohiko harremanetan, zuzendaritza-taldeko pertsonak eta langileak elkarrengana hurbildu egiten baititu.\nEuskara komunikazio-tresnatzat jo eta erabiltzea da MAIEReko Hobekuntza-prozesuaren gakoetako bat, erabilera horrek hitzak eta esanahiak gerturatuko dituelako. Kalitateak eta euskarak, ezinbestez, lotuta joan behar dute enpresa euskaldunean».\n(Madariaga, MAIEReko kalitate-arduraduna, In HPS, 1998)\n«Aberastasuna sortzen duten enpresa eta enpresariek badute, nire ustetan, bestelako rol eta betebeharrik oreka sozialean, eta ondorioz, oraindik ere protagonismo handiagoa eskuratzen dute.\nEuropa, aukera eta erronka, erakusleiho izango da. Erakusleiho horretan egongo dira inplizituki gure ahalegin enpresarialak, baina hori eragingo duenak bereizketa-faktore ere izan beharko du, produktuaren jatorria argi eta garbi utziko duen bereizketa-faktore, alegia. Etiketa hori euskara izango da. Batugai berezia eta enpresak arreta bereziz zaindu beharko duena, ahalegin sozial oso baten (ikastolak, unibertsitatea ...) lan-mundurako irteera naturala den neurrian. Bila ditzagun enpresarentzat giza-baliabiderik egokienak eta balora dezagun euskararen presentzia. Onenetako askok, euskaraz hitz egin, irakurri eta idazten dute».\n(Vazquez, CIMVeko lehendakaria, In HPS, 1998)\n«Esan dezaket euskararen erabilera areagotzeko egitasmoak, nolabait, langileen integrazioa bultzatu duela Elay Taldeko Lantegi Proiektuan.\nBestalde, enpresaren ikuspegitik, euskararen erabilera areagotzeko egitasmoak aurrera egiteak, enpresak proiektu aurrerakoiei aurre egiteko duen gaitasuna azaltzen du.\nEnpresan, euskararen presentzia handitzeak langile gehienen enpresarekiko identifikazio-maila handitu egin du».\n(Zabaleta, ELAY Taldeko zuzendari gerentea, In HPS, 1998)\n«Ekonomiaren alorra ez dago gizartearen egituretatik kanpo. Ezin da atal bereziez hitz egin, gizartea era askotako elkarteetan dago antolatua eta horietako bat egitura ekonomikoa da. Ondorioz, enpresa mundua ezin da gizartearen gehiengoak euskararen alde bultzatu duen mugimendutik at gelditu»\n(Errazti, Confebask-eko Lehendakaria, 1999)\n«Calidad supone satisfacción de todas las personas que forman parte del proyecto empresarial y respeto y armonía hacia el medio en el que se encuentra la empresa.\nLa empresa no puede abstraerse de la realidad social. Debe estar totalmente integrada en el medio en el que produce y crea riqueza y debe aportar a esa realidad de la misma manera que aportan los demas agentes sociales.\nEn este momento en el que el euskara está tomando un nuevo impulso y en el que la sociedad está dando un sí al euskara, el mundo económico y laboral no puede quedarse fuera. Como en otros muchos aspectos debemos ser pioneros en la normalización lingüística del euskara. Debemos ser sujetos activos en la recuperación de nuestra lengua. Porque esto también es calidad.\nEl plan de euskara hace de Irizar un proyecto común más participativo. Hemos añadido un factor de calidad. Con este plan nos podemos ofrecer una posibilidad de comunicación más, en nuestras relaciones internas con los-as euskaldunes como con las personas dispuestas a aprender el euskara; pudiéndoselo ofrecer además a nuestros-as clientes y proveedores. El integrar el euskara en nuestro quehacer diario supone ampliar nuestras posibilidades. El desarrollar un plan de euskara en Irizar es una apuesta más, Si queremos lograr la calidad total en nuestras empresas no podemos prescindir del euskara.»\n(Anduaga, IRIZAReko lehendakaria, 1999)\n«Behar bada baten batek galdetuko du zergatik heldu dion INDAR-ek Erabilera Planari. Kudeaketa aurreratua zuen enpresa batetan bihurtu ginen, zenbait arlotan (kalitatean eta ingurugiroan adibidez) jauzia egin beharra izan genuelarik. Honen ondoren Erabilera Planaren erronka aztertzeari ekin genion: enpresa modernoa nahi genuen eta euskaraz funtzionatuko zuena.\nErabilera Plana martxan jartzeko une eta abiapuntu egokia genuela baloratu genuen langileen ezaugarriak aztertu genituenean oro har langile gaztea eta euskalduna dugula ohartu ginen».\n(Aldasoro, INDAReko direktiboa, 2002)\n«Elay Taldea osatzen duten enpresetan, aldez aurretik, euskara ikasi eta erabiltzearen alde emandako urratsekin giro eta baldintza egokiak zeuden erabilera areagotzeko mikroplangintzak garatu ahal izateko. Bestalde, enpresaren jabe zein kudeatzaileek ere Euskara lanaren proiektua garatzeko asmo sendoa azaldu zuten».\nLangileak eta Sindikatuak\n«Aspaldikoa da CAFeko da langileok euskararekin ardura eta konpromisoa.\nOndorengo urteetan, euskararen presentzia areagotzeko ahaleginean gogor saiatu ginen berriro, batez ere, CAFen sartzen hasi zen langile gazte berrien euskara-maila dezentekoa zela oharturik eta gazte horiek derrigorrezkoa dutelako lan-munduan ere euskara erabiltzea, ikasketetan lortu duten euskara-maila mantentzeko.\nEuskararen presentzia gizarte alor guztietara hedatzea baldin bada helburua, ezinbestekoa zaigu lan-mundua euskalduntze prozesuan sartzea, ez baitugu ahaztu behar langileok egunaren heren bat lantokian ematen dugula».\n(CAFeko Enpresa Batzordea, In HPS, 1998)\n«Gu gizarte bateko partaide gara, eta bizi dugun gizarte honek badu berezko elementu bat bertako pertsonen nortasuna eta nortasun komunitarioa ezaugarritzen dituena, euskara.\nEuskara gizarte mailan aurrera egiten ari da nabarmen. Lan-munduan ere progresio positiboa gertatzen ari da. Baina ez da hori gertatzen ari Michelin enpresan. Euskara Euskal Herriko bertako eta berariazko hizkuntza izateaz gain EAEn ofiziala izan arren, Michelinen euskarak (beraz, euskal komunitateak) marjinatuta jarraitzen du.\nLangileok uste dugu euskararekin gizartean gertatzen ari den aurreratze hori enpresan ere erreflejatu beharko litzatekeela: euskaldunari euskaraz aritzeko eskubidea eta aukera bermatuz, erdaldunari euskalduntzeko eta euskal gizartean integratzeko eskubidea eta aukera eskainiz, eta, lan-harremanetan eta prozesuetan euskararen erabilera normalizatzeko planteamendu serioa eginez. Eta ez da eskubide kontu soila, horrezaz gain euskara kohesio sozialerako faktore inportantea ere bada-eta.\nGainera, langileok uste dugu euskararen normalizazioaren alde egitea lan-munduko eragileon ardura ere badela eta badugula guk –langilek zein enpresarik– honetan zer esan eta zer egi.\nGure proposamena sostengatzen duten argumentuak eta datuak:\nEnpresak berezkoak dituen interes ekonomikoek bultzatzen dute enpresa bera kokatuta dagoen gizartearen interes orokorrak ere kontutan hartzera, bai eta eboluzionatzera ere gizartearekin batera. Enpresa-kudeatzaile adituek garbi azpimarratu ohi dute enpresaren interesa dela bereak eta gizartearenak harmonizatzea:\nEnpresa honetako langileon gehiengoa euskararen alde eta bere normalizazioaren alde gaudela esan genezake. Horren froga ditugu lehendik bultzatu izan ditugun iniziatibak eta Komenio Kolektiboan defendatu izan dugun euskararen artikulua. Horren froga dugu ere txosten honekin bultzatzen ari garen proiektua. Horren froga dugu, azkenik, gure seme-alabak euskaraz bizi daitezen egin ditugun ahaleginak eskolan eta kanpoan.\nGIZARTEAREN EUSKARAREKIKO ATXEKIMENDUA\nGizartean euskararen alde erabateko jarrera dago. Hori azaldu izan dute behin eta berriro ikerketek eta inkestek. Eta jarrera hori praktikan dituen ondorioetan ere antzeman daiteke. Euskaldunen kopurua gora doa etengabe, euskaraz matrikulatzen diren haurrak gehiengoa dira, euskara gizarte alor guztietan gero eta gehiago erabiltzen da».\n(Michelineko Enpresa Batzordea, 1998)\n«Euskararen erabilera nabarmen txikiagoa da esparru sozio-ekonomikoan eta lan munduan beste eremu batzuetan baino.\nSindikatuak agente sozio-laborala izanik protagonismo eta erantzukizun bikoitza dugu, bi esparru hauetan:\nEragile sozial gisa, gizartean gertatzen diren arazoen, mugimenduen, proposamenen, masa-ekitaldien eta abarretan.\nEragile laboral gisa, lan-munduan dauden gune desberdinetan».\n«Kooperatibismoa ez da berez helburua, herriaren, pertsonen eta horien idealen zerbitzurako bitartekoa baizik. Erantzukizun handia du kooperatibismoak euskararen normalizazio prozesu honetan. Hauxe da euskara lanean biziberritzen hasteko unea, lehenago ere irakaskuntzan ikastolekin egin zen bezalaxe».\n(Elorza, Ikerlaneko giza baliabideen arduraduna, In HPS, 1998)\nEtorkizunera begira: zentzuen berreraikuntzan adreilu:\nIzan ere, “hazkuntza ekonomikoa zertarako?” da sakonean dagoen galdera nagusia. Hazkuntza ekonomikoak zentzua izan dezake baldin eta arlo pertsonala eta komunitarioa, soziala eta kulturala orekan garatzeko aukera ematen badu. Adibidez, bidean hizkuntza edo ingurugiroa sakrifikatu behar baditugu, gorputz sozialaren zati batek gero eta zentzu txikiagoa bilatuko dio hazkuntza ekonomikoari.\nHizkuntzaren garapena ez da, jakina, kooperatibagintzan elementu zentrala. Baina garapen kooperatiboaren zentzua eraikitzerakoan garrantzi berezia du bere gizarte-konpromisoak. Eta gaur egun, inguruko pertsona eta gizartearekin konpromisoa izateak bere hizkuntza-garapena errespetatu eta bultzatzea ere esan nahi du.\nSustraitze-dimentsioa eta identitate arazoen gorakada:\nKooperatibismoaren berezko ezaugarrietako bat izan da bere sustraitzea. Lur batean, komunitate batean, herri batean sustraitzeko eta engaiatzeko berezko joera.\nIzaera sustraitu honek, komunitatearen garapen oso eta orekatuarekiko lotura ematen dio kooperatibagintzari. Eta bestetik, honi lotuta, identitate-arazo eta identitate-garapen prozesuekiko gertutasuna. Dimentsio sustraitu hau osagarri izan daiteke kooperatiben nazioartekotze-prozesuekin.\nPertsona erdigunean jartzeko ahalegina da Arrasateko Kooperatiben Esperientziaren muina. Azken finean ekimen kooperatiboaren helburua pertsonaren garapen osoa lortzean datza, komunitateko elkartasun-indarren bidez. Garapen oso horren zerbitzuan hazi behar du ekonomia kooperatiboak.\nLangileen motibazio-iturri osagarria:\nKooperatibak indartsu direneko eskualdeetan, hain justu ere, euskararen aldeko motibazioa bereziki bizia da. Eta aipatu berri ditugun sektore aktibo eta engaiatuenetan euskararen garapenaren aldeko jarrera nabarmen nagusitzen da. Are gehiago, euskaren aldeko mugimendua da inguruko gizarte-mugimendu sendoenetako bat.\nHonek guztiak euskara lanerako motibazio-iturri bihurtzen du. Pertsona askorentzat ilusio-pizgarri potentziala litzateke aukera bikoitz hau: bere lantokiak euskararen garapena bultzatzen duela jakitea, eta bera lanean euskaraz gara daitekeela ohartzea. Aukera hori langileentzat zabaltzea, aukera da enpresarentzat, atal honen tiluluan esan dugun zentzuan.\nBelaunaldi berrien nahikunde linguistikoak:\nDesoreka handia dago hezkuntzatik sortutako errealitatearen eta enpresa munduko errealitateaen artean. Talka hori ez da etorkizuneko kontua soilik, iadanik gertatzen ari da. Maila soziolinguistiko orokorrean, enpresa munduak euskalduntze prozesuaren botila-lepoarena egiten du gaur egun. Maila pertsonalean, belaunaldi gazteetako pertsona askoren espektatiba eta nahikundeen frustrazioa sortzen du lanean euskaraz jardun ezinak.\nKooperatiben irudi sustraitua:\nHizkuntza politika egokia izatea elementu lagungarria da kooperatiben irudiaren lehen esparrurako: kooperatibak bere gorputz sozialaren aurrean eta bera hartzen duen komunitatearen aurrean duen irudirako.\nAtal honetan ikusi dugun guztiarekin, ondorio bat marraz liteke: euskara kohesio elementu izan daiteke kooperatibetan. Bai kooperatiba barneko kohesio sortzaile, eta bai korporazio mailako identitate eta kohesio sortzaile.\nKooperatiben ekina berebizikoa da euskararentzat:\nEuskal gizarteak, eta horren barruan partikularki kooperatiben muinak hezkuntza prozesua euskalduntzen apustu garbia eta ahalegin izugarria egin duela aipatu berri dugu. Hau guztia, ordea, erdi-hutsean egindako ahalegina izan daiteke lan munduan jarraipenik ez badu.\nSoziolinguistikari garrantzitsuenen iritziz, lan munduan espazioak irabaztea da euskarak duen hurrengo desafio handia. Are gehiago, pauso hau eman ezean, besteetan egindako ahalegina zapuzteko arriskua erreala da.\nKooperatibak, aro berriaren ernamuin:\nUne berezi honetan, kooperatibek berebiziko zeregina joka dezakete. Euskal Herriko enpresen artean, MCCn biltzen diren kooperatibak izan daitezke euskararen garapeneko aro berri honen aitzindari. Eta izan ere hala dira une honetan, datuei begiratuta.\nAro berri baten ernamuin eta gainerako enpresen aitzindari dira, beraz, euskal kooperatibak gai honetan. Horrek, batetik, erantzunkizuna ematen die, euskara garatzeko une historiko honetan funtzio funtsezko bat betetzearen kontzientziak ematen duen ardura. Bestetik, une eta prozesu garrantzitsu baten gune izateak, prozesu ilusionagarri baten aurrean jartzen ditu kooperatibak.\n(Sarasua, LANKIko zuzendaria, 2003)


AHTren gaineko informazioa zabaltzeko konpromisoa eta ezezkoak, Goierrin\nAr, 05/12/2006 - 10:22 -n Eurokeria -k idatzia\nGoierriko AHT Gelditu! Elkarlanaren informazioa zabaltzeko eta herritarren erabakia jasotzeko mozioek erantzun ezberdinak izan dituzte eskualdeko udaletan. Ordiziakoak duen informazioa kaleratzeko konpromisoa hartu du, baina ez du galdeketarik egingo. Beasaingoak ezezkoa eman du, eta Legorretakoak mozioa ere ez du aztertu nahi izan.\nItsasondoarrek ezezko biribila eman diote AHT proiektuari herri kontsultan\nAl, 04/12/2006 - 12:15 -n Eurokeria -k idatzia\n»Abiadura Handiko Trenaren alde zaude, bai ala ez?» galdetu zuten atzo Itsasondon Udalak bultzatutako herri kontsultan. Hemezortzi urtetik gorako 525 herritar zeuden deituta, eta 232k eman zuten boza; horietatik 205ek ezetz erantzun zuten, 25 lagun alde agertu ziren, eta bik zuri bozkatu zuten. «Itsasondo AHTren aurka argi eta garbi agertu da», esan zuen alkatetzak, eta Madrilgo eta Lakuako gobernuei herritarren erabakia «errespeta dezatela» exijitu zien.\nItsasondoko herritarrek dute hitza\nLa, 02/12/2006 - 10:14 -n Eurokeria -k idatzia\n«AHTren alde zaude, bai ala ez». Galdera horrexeri erantzuteko modua izango dute bihar Itsasondon, Udalak herritarren iritzia jasotzeko martxan jarritako prozeduraren barruko herri-kontsultan. Aurretik, ordea, herritarrak informatzeko ahalegin majoa egin du Itsasondoko Udalak, ezinbesteko baiteritzo «desinformazioaren zurrunbiloan» murgildutako makroproiektuaren berri ematea herriari. Aurretik Urbinako Udalak ireki zuen bidea, eta Gasteizko kontzejuetan ere egina dute herri-kontsulta ondotik. Batean eta bestean proiektuaren kontra agertu da gehiengoa. Itsasondoren txanda da orain.\nAHT Gelditu Elkarlanaren prentsaurrekoa\nOr, 01/12/2006 - 16:31 -n ahtez -k idatzia\nGaur AHT Gelditu Elkarlanak emandako prentsaurrekoaren edukia. Prentsaurrekoan Elkarlanean eta AHTren kontra egiten duten hainbat erakundeen ordezkariek parte hartu dute. AHT Gelditu! AHT Gelditu! Elkarlanak Hurrengo 8an Durangon izango den manifestapenean parte hartzeko deialdia zabaltzen du (arratsaldeko 5etan, Azokatik)\nAHTez Gunea abendua 7-8-9-10-11rako deialdia\nOr, 01/12/2006 - 10:56 -n ahtez -k idatzia\nAHT ez Lurraren defentsarako gunetik abenduaren 7-8-9-10 eta 11n Urbinara etortzeko deialdi berezia luzatu nahi dizuegu. Eusko Jaurlaritza eta Sustapen Ministeritzak inposizioa, iluntasuna eta desinformazioaren bitartez, modu irregularrean abiarazi dute egitasmo txikitzaile hau hemen bertan, Luku herrian.\nDonostia eta Baiona lotuko dituen trenaren aldeko deia\nOr, 01/12/2006 - 10:17 -n Eurokeria -k idatzia\nBiarrizko, Baionako eta Donostiako udal agintariek mugaren alde batean eta bestean gauzatuko diren abiadura han- diko trenaren proiektuak batu eta azken bi hiriak elkartuko dituen trenbide sarea osatzearen aldeko asmoa agertu zuten. Donostian elkartu ziren atzo Bilbo, Gasteiz, Donostia, Baiona eta Biarrizko politikari eta udal teknikariak, eta bertan, garraiobide, turismo eta kultura arloetan dituzten egitasmo komunez eta horiek gauzatzeko behar den elkarlanaz mintzatu ziren.\nEl impacto en Atxondo será de tal magnitud que un estudio augura que perderá población\nOr, 01/12/2006 - 10:00 -n Eurokeria -k idatzia\nGARA. ATXONDO El Ayuntamiento de Atxondo dispone desde el año 2003 de un estudio sobre el impacto del trazado del Tren de Alta Velocidad en esta localidad, entre cuyas conclusiones los expertos destacan que el proyecto tendrá efectos «de enorme importancia e irreparables consecuencias», en particular sobre Apatamonasterio, el núcleo más poblado del municipio, porque sólo 200 metros lo separa-rían de la infraestructura ferroviaria. Es tal la magnitud del impacto sobre la calidad de vida en esa localidad, que el informe encargado por el propio equipo de gobierno ya augura receso demográfico.


1996ean, Euskal Herriko irratietako zerrendetan zeuden abestiak | Gaztea | EITB\nMusika, duela 20 urte\nZer entzuten genuen euskaldunok duela 20 urte?\nB.F. | EITB.EUS\neitb.eus-ek 20 urte bete dituen honetan, 1996an irratietan entzuten ziren abestien zerrenda osatu du Gazteak.\nEitb.eus-en 20.urtemugaren webgune berezia\n2016ko abenduaren 19an, Euskal Irrati Telebista komunikazio-taldearen webguneak 20 urte bete zituen. Urtemuga berezia ospatzeko, duela 20 urte Euskal Herrian nola bizi ginen gogoratzeko ariketa egin du eitb.eus-ek.\nZein abeslari zegoen boladan 90eko hamarkadan? Noren argazkiak eramaten zituzten gazteek karpetan? Zeintzuk ziren Gaztean entzuten ziren kantuak? Galdera hauei erantzuna eman nahian, 1996an, musikaren arloan gertatutako efemerideen zerrenda osatu du Gazteak.\n1996a urte berezia izan zen Berri Txarrak talde nafarrarentzat. Izan ere, bi urte lehenago sortutako taldeak Gaztearen Maketa Lehiaketa irabazi zuen. Jarraian,1997an, taldearen lehenengo diskoa den Berri Txarrak diskoa kaleratu zuten, Gor ekoiztetxearen zigilupean.\nDuela hogei urte, Exkixu taldeak euskaldunon bihotzeko fonotekako pieza kuttunenetariko bat moldatu zuen: ?Loretxoa?. Urte berean, 1996an alegia, Jon Mikel Arronategi baxu jotzaileak Ken7 taldea sortu zuen, Eñaut Elorrietarekin batera. Lau urte geroago, Exkixuko abeslaria izan zen Alex Sarduik Gatibu talde ospetsua sortuko zuen.\nUrtebete lehenago Maketa Lehiaketaren Entzuleen Saria irabazi zuen Latzen taldeak sekulako arrakasta lortu zuen 1996an. Urte horretan, talde oñatiarraren ?Laztana? balada abestirik entzunena izan zen.\nHertzainaken ibilbidearen amaieraren ostean, 1996an, Gari abeslariak bere lehen lana kaleratu zuen, bakarlari gisa. Victor Celadarekin (bateria), Fran Iturberekin (gitarra) eta Mikel Irazokirekin (baxua) grabatu zuen Gari izeneko lehen diskoa.\nNegu Gorriaken Salam, Agur bertsioen diskoa ere urte berean kaleratu zen. Muguruza anaiek, Kaki Arkarazok, Mikel Kazalisek eta Mikel Abregok osatutako boskotearen urrezko garaia izan zen 90eko hamarkadaren hasiera.\n14 urterekin hasi ziren Alaitz eta Maider trikiti eta pandero jaialdietan parte hartzen. Urte askoko ibilbidea lepoan hartuta, 1997an argitaratu zuten euren lehen diskoa, Elkarrek babestuta. Euren abestiak oso sonatuak izan ziren urte horretan, eta plaza guztietan jendea dantzan jartzea lortzeaz gain, diskoaren 25.000 ale saldu zituzten.\nBilbo inguruetan, Platero y Tú taldeak A pelo izeneko zuzeneko disko bikoitza argitaratu zuen. Urte bat beranduago, 1997an, Fito Cabralesek, taldeko abeslari eta gitarrak, Fito & Fitipaldis taldea sortu zuen. Lau urtez bi taldeek lanean jarraitu zuten, eta 2001an Platero y Túren ibilbidea bertan behera geratu zen.\nDuela 20 urte, Michael Jackson, Madonna, Sting eta George Michael musikariak ziren nazioarteko zerrendaburuak.\n1990ean sortutako Oasis bandak lehen aldiz lortu zuen Britainia Handiko musika zerrendetako postu gorena eskuratzea, 1995ean, 'Wonderwall' abestiarekin. Urte berean, britpop-aren ikonoa izan den taldeak Tony McCarroll bateria jolea kanporatu zuen.\nNerabeentzako pop-ean ere, mugarria izan zen 1996. urtea. Izan ere, Victoria Adamsek, Melanie Brownek, Melanie Chishomek, Geri Halliwellek eta Michelle Stephensonek Spice Girls talde gogoangarria sortu zuten. Dantzalekuetan hamaika aldiz dantzatu den ?Wannabe? kantuak munduko bazter guztiak astindu zituen.\n?Wannabe?rekin batera, The Fugees taldearen ?Killing me softly? izan zen urte horretako abestirik entzunenetarikoa.\nLos del Río bikote espainiarrak hautsak harrotu zituen, mundu mailan, ?Macarena? abestiarekin eta haren koreografiarekin.\nEspainiar Estatuan, pop-rockak aparteko presentzia izan zuen 1996an. Ella Baila Sola, Los Rodriguez eta Rosana izan ziren talde entzutetsuenak.\nExtremoduro taldeak Ágila diskoa kaleratu zuen, eta Def con Dos rap taldearen ?El dia de la bestia? lanak ospe handia lortu zuen.


"Arrakalak" (Olatz Etxeberria) - etakitto.eus\n2017, Urr 20\nSofiak ez zuen bere etxea barrutik ezagutzen. Bere mundutik at nahi zuen beste irteten zen, beste errealitate batzuk ikasteko, baina etxeko tripak ez zituen inoiz ikusi, beste guztiok bezala. Filosofia ulertu genuen askok berarekin, eskerrik asko denagatik Sofiatxo. Baina arratsalde euritsu hartan zerbait ezberdina ikusi zuen bere logelako arrakalan. Ohituta zegoen paretako “fisura” ikusten, baina lo kuluxka egin eta gero, begia zabaldu bezain pronto, arrakala handitzen zihoala nabaritu zuen. Indar batek erakarrita bere oinek arrakalako bidea hartu zuten, ez zuen nahi ohetik mugitu, baina ezin zituen pausoak gelditu. Bat-batean, arrakala gurutzatzen ikusi zuen bere burua. Etxeak irentsi zuen. Ez zegoen bere filosofia mundu barruan, baizik eta bere etxe barruan. Arrakalak beheko solairurako bidea hartu zuen eta jausi egin zen. Ez zegoen lekurik etxeko horma barruan, zirrikitu txikia zen, baina nahikoa bere gorputz gaztea bertatik mugitzeko. Baina arrakalak beherantz jarraitzen zuen, eta etxeak ez zituen solairu gehiago. Orduan, lur azpian sartuta zegoela jakin zuen satorra balitz bezala. Noiz geldituko ziren bere oinak? Norbaitek geldi dezala mundua eta lurra!\nZer gertatzen zitzaion bere etxeari? Euriek lurra mugitu eta eraman zuten, kobazulo txikia eginez bere etxe azpian. Ai ene! Lurrak bere etxea irentsiko zuen eta bera barruan zegoen. Gora begiratu nahi zuen, baina ezin zuen lurraren pisuaren kontra indarra egin, beherako bidea jarraitu behar zuen. Halako batean haize bolada bat igarri zuen bere aurpegian, haizea dator, nondik baina? Arrakalak irteera bat zuen azkenean! Irteera, baina nora? Oinek erritmoa indartu eta argia ikusten hasi zen. Arrakalaren amaiera zen, azkenean aurkitu zuen irteera, zelako poza!\nKanpoan zegoela bere etxeko teilatua besterik ez zuen antzeman, lurrak etxea irentsi zuen.\n« “Sentimenduak adierazteko modua” (Mikel Solas) Chévere konpainiak “Eroski Paraiso” antzezlana taularatuko du gaur Coliseoan »


COVID 19 Pasaia eremu gorrian - MURRIZKETAK - Berria - Pasaia\nCOVID 19 Pasaia eremu gorrian - MURRIZKETAK\nUrtarrilaren 21etik aurrera\nOsasun Publikoaren Zuzendariaren Ebazpena argitaratu da urtarrilaren 21ean, eta bertan jasotzen da Pasaiak gainditu egiten duela azken 14 egunetan COVID-19ko kasu positiboen 500eko intzidentzia-tasa metatua 100.000 biztanleko (pandemiaren bilakaera Pasaian eta hartutako erabakien inguruko informazio gehiago ikusteko sakatu hemen).\nHorregatik, 44/2020 Dekretuan eta ondorengo aldaketetan oinarrituta, beste gai batzuen artean udalerriaren itxitura perimetrala ezarri behar da, eta ostalaritza-establezimenduak ixteaz gain, kirol-jarduerak bertan behera utzi behar dira, jasota dauden salbuespenetan izan ezik.\nHoriek guztiak urtarrilaren 22an, ostiralean, 00:00etan jarriko dira indarrean.\nBadago salbuespenik udalerriaren barrutitik irteteko edo sartzeko, udalerriak 100.000 biztanleko 500tik gorako intzidentzia-tasa metatua gainditzen duenean?\nOsasun-zentro, -zerbitzu eta -establezimenduetara joatea\nMugakide diren lurraldeetako finantza- eta aseguru-erakundeetara edo hornidura-estazioetara joatea..\nOrgano publiko, judizial edo notarialetan egin beharreko jarduketak edo presakoak diren jarduketak.\nJoan al naiteke beste udalerri batera erosketak egitera nire udalerria gune gorrian badago (100.000 biztanleko 500edo gehiagoko intzidentzia-tasa metatua du)?\nBeste udalerri batzuetara joan al daiteke ikastaroetara (hizkuntza-akademiak, euskaltegiak...)?\nBai, baimenduta dago beste udalerri batera joatea hezkuntza eta prestakuntza jarduera arautuak zein arautu gabeak egiteko, bi udalerrietako intzidentzia-tasa metatua edozein dela ere. Hau da, euskaltegira edo ingeleseko edo musikako akademiara joateko joan-etorriak baimentzen dira.\nKontsulta medikoetara beste pertsona bat lagundu daiteke?\nBai, laguntzaile bat onartzen da.\nBaimenduta al dago ehiztarien mugikortasuna uxaldiak egiteko?\nForu-aldundiek zenbait agindu argitaratu zituzten, eta gaur egun ere indarrean daude. Agindu horien arabera, ehiza-jarduera jakin batzuk -zehazki basurde uxaldiak- baimenduta zeuden, populazioa kontrolatzeko osasun-beharretan oinarrituta.\nBaimen horiek ehiztariak uxaldiak egitera mugitzea ahalbidetzen dituzte, "ezinbesteko" mugigarritasun salbuespenen barruan egongo liratekeelako.\nIrizpide orokor gisa, manifestazioa egiten den herrian bizi diren pertsonak bakarrik joan daitezke.\nHala ere, manifestazioetan, elkarretaratzeetan edo kaleratzeengatik egindako protestetan, ordezkari sindikalak eta zuzenean kaltetutako langileak joan ahal izango dira.\nBaimenduta dago hiletetara joatea?\nBai, intzidentzia-tasa edozein dela ere, betiere bigarren mailara arteko senide baten hileta bada.\nBaimenduta al dago gurtza-lekura joatea (meskita) beste udalerri batera, gure udalerrian bertan ez badago?\nAurreko udal-mugikortasunaren murrizketan interpretatu zen bezala, erlijio-zerbitzuetara edo kultu-zerbitzuetara joateko aukera ematen da, baina salbuespen gisa, bizileku den udalerrian ez badago, eta beti gertuen dagoen lekura. Ez dago inolako muga kuantitatiborik, eta behar beste aldiz egin daitezke.\nEra berean, gurtza-zentroko batzordekideak, soldatapekoak izan ala ez, oratorioa dagoen udalerrian bizi ez badira, erregulartasunez joan daitezke irekitzera eta ixtera, garbitzera edo mantentzera.\nData: 2021eko otsailaren 9a.\n2021eko otsailaren 9an Euskal Autonomia Erkidegoko Auzitegi Nagusiak, Administrazioarekiko Auzien Salak, 94/2021 prozedura arruntean hartutako erabakiaren arabera, Bizkaiko Ostalaritzako Elkarteak, Gipuzkoako Ostalaritza Enpresaburuen Elkarteak eta SEA Arabako Enpresak elkarteak aurkeztutako hauen aurkako demandaren aurrean: “44/2020 Dekretuaren eranskinaren 9.1) ataleko berrirekitze-arauei buruzkoa, eta urtarrilaren 22ko Lehendakariaren 4/2021 Dekretuaren hirugarren xedapena, abenduaren 10eko 44/2020 Dekretuaren hirugarren aldaketarena”, jarraian berritasun hauek jaso dira:\nOstalaritzako eta jatetxeetako establezimenduak Epaimahaiak Lehendakariaren abenduaren 10eko 44/2020 Dekretuaren eranskinaren 9.1) atalaren indarraldia etetea erabaki du (Lehendakariaren urtarrilaren 22ko 4/2021 Dekretuaren bidez luzatu zen). Beraz, ostalaritza- eta jatetxe-establezimenduak berriz ireki ahal izango dira publikoarentzat, azkeneko 14 egunetako COVID-19 kasu positiboen intzidentzia-tasa metatuaren arauak bete gabe, izan 5.000 biztanle baino gutxiago dituzten udalerrietan, nahiz 5.000 baino gutxiago dituztenetan, tokiko egoera epidemiologikoak edo kutsatze-agerraldiek hala eskatzen dutenean.\nIrekitzea urtarrilaren 22ko 4/2021 Dekretuan ezarritako neurriak betez egingo da, eta honako hauek izango dira:\nOstalaritza- eta jatetxe-establezimenduek aire zabaleko terrazetan eskaini ahal izango dute zerbitzua, eta barruan gehieneko edukieraren ehuneko berrogeita hamar izango dute erabilgarri.\nNolanahi ere, kanpoan zein barruan, mahai desberdinetan eserita dauden pertsonen artean gutxienez metro eta erdiko tartea dagoela ziurtatu beharko da. Mahai bakoitzeko bezero-taldeek ezin izango dute lau baino gehiago izan, eta ezingo dira bi mahai edo gehiago batu pertsona-kopuru handiagoko talde baterako. Bereziki gomendatzen da establezimendu barruan telebistaz egindako kirol-ekitaldiak kolektiboki ez ikustea.\nDebekatuta dago barran edo zutik kontsumitzea, barruan nahiz kanpoan, erabiltzaileek mahaian eserita kontsumitu beharko dute. Berariaz gomendatzen da establezimendu horietako terrazetan eta inguruetan ez erretzea.\nOstalaritzako eta jatetxeetako establezimenduak, gehienez ere, 20:00etan itxi beharko dira, bezeroen kanporatzea barne, eta ezingo dira 06:00ak baino lehen ireki jendearentzat. Hitzordua eskatuta egindako eskaerak 21:00ak arte eman ahal izango dira establezimenduan bertan, eta, edonola ere, itxita egon beharko dira beste edozein zerbitzu publikorako. Etxez etxeko banaketa\n22:00ak arte egin ahal izango da.\nZerbitzuguneetan dauden ostalaritza- eta jatetxe-zerbitzuak 20:00etatik 06:00etara bitartean irekita egon ahal izango dira, iragaitzazko erabiltzaileentzako zerbitzurako bakarrik.\nIrekitzea Euskal Autonomia Erkidegoko Auzitegi Nagusiaren erabakia argitaratzen den unean bertan egin ahal izango da, hau 2021eko otsailaren 9an gertatu da.\nEAEko JANren otsailaren 9ko ebazpena kontuan hartuta, berriz ireki al daitezke joko- eta apustu-lokalak?\nEz, Lehendakariaren 44/2020 Dekretuaren eranskinaren 9.1) atalaren indarraldira mugatzen da berrirekitzea. Atal horrek ostalaritzako lokalei soilik eragiten die eta, beraz, joko- eta apustu-lokalak ezin dira ireki.\nOstalaritzako establezimenduetan, joko-makinak erabili ahal izango dira, baldin eta eserita egiten bada.\nEusko Jaurlaritzak emandako jarraibideak: JARDUERA FISIKOA ETA KIROLA AIRE LIBREAN\nEz, ezin duzu hori egin COVID-19aren kasu positiboen azken 14 egunetako intzidentzia-tasa metatua 100.000 biztanleko 500 edo gehiagokoa duten udalerrien artean.\nCOVID-19a dela-eta, osasun-krisiaren egoerak irauten duen bitartean, mugikortasunari buruzko gomendioak eta argibideak. Pasaian aire librean jarduera fisiko ez profesionala egiteko argibideak eta Pasaiarako eremu gorrirako sarbidea, udalerriaren itxitura perimetrala dela-eta.\nErantsirik agertzen dira jarduera fisikoa egiteko eta udalerri barruan mugikortasuna bermatzeko hainbat ibilbide, Jarduera Fisikoaren eta Kirolaren Sailak eta Udaltzaingoak elkarlanean gomendatzen dituztenak.\nBarruti bakoitzeko ibilbideen proposamena zirkularra da eta gomendioa da ordutegiaren aurkako norabidean egitea. Edozein modutara ere, dagozkion agintariekin adostutako hainbat zehaztasun helarazten dira, gure udalerriko hainbat galdera eta zehaztapenei buruzko argibideak ematearren.\nEskaileriletatik eta Buenavistako bidegorritik igaroz bakarrik konektatu ahal izango dira San Pedro eta Trintxerpeko barrutiak Antxorekin (eta alderantziz) .\nGainerako barrutietako txirrindulariek (Antxo, Trintxerpe, San Pedro) Jaizkibeleko errepidearekin konektatu ahal izango dute, Lezoko udalerrian inolaz ere gelditu gabe.\nKirol jarduera guztietan ezinbestekoa izango da maskara erabiltzea. Erabiltzeko betebeharrik ez da izango esparru naturaletan, hirietako aldirietako inguruetan oinezkorik ez denean, igerilekuetan, edota jarduera fisiko intentsua eta lehiaketakoa denetan.\nLurralde Historikoko beste udalerri batera joan zaitezke jarduera fisikoa aire zabalean egitera?


Zu hemen zaude: Hasiera >> Nola jantzi\n#dototrejantzi ekimenaren helburu nagusietako bat euskal tradizioa mantentzea eta zabaltzea da, eta, euskal dantzako talde garen heinean, zaintzeko eta errespetatzeko erantzukizuna dugu. Musikaz eta dantzaz gain, janzkera ere gure tradizioen barne dago. Urtean zehar hainbat egunetan janzten ditugu gure jantzi tradizionalak; esaterako, Agate Deuna bezperan, Euskal Jaietan, San Tomas egunean, Gabonetan… Ez gara mozorrotzen, antzina janzten ziren moduan janzten gara, gure arbasoen jaiak ospatzeko.\nGizonezkoen zein emakumezkoen jantziak aztertu baino lehen, zera gogorarazi nahi dizuegu: hitz egingo dizuegun jantziak XVIII. mendeko bigarren erdia eta XX. mendeko


Parte hartzea — RECSI 2012 - Kriptologia eta Informazioaren Segurtasunari Buruzko XII. Espainiar Biltzarra\nHemen zaude: Hasiera › Parte hartzea\nRECSI biltzarrak Segurtasun Informatikoari buruzko azken aurrerapenen lanak jasoko ditu. Beste arloen artean, honakoak ongi etorriak izango direlarik:\nKriptologia eta kriptoanalisia\nIzenpetzea eta sinadura digitala\nPribatasun eta anonimatua\nUr marka eta esteganografia\nIntrusio detekzio eta iruzur makinak\nSare sozialen segurtasuna\nSistema txertatuen segurtasuna\nLanak derrigorrez LaTeX-ekin idatzirik bidali behar dira IEEE idazkeran. Idazkera, erabilera adibide batekin batera hemendik jeitsi dezakezue. Gehienezko luzera 6 orrialdekoa izango da, bibliografia eta anexuak kontutan izanik.\n* Akten konpilazio procesua errazteko asmoz, artikuluan sartutako edozein erreferentzia edo aipamen (irudi, taula, atal, beste artikulo,…) aurkeztutako artikuluaren autorearen inizialekin hastea eskertuko genuke. Atxikitako adibidean argi eta garbi ikusi dezakezue baldintza hau.\nLanak PDF formatuan bidaliko dira EasyChair bitartez. Lan bakoitza bi ikuskatzaile anonimok ebaluatuko dute, objetibitate maximoa zihurtatuz. Onartutako lanak akta liburu elektroniko batetan eta dagokion ISBN zenbakiarekin banatuko dira.\nGogoratu artikuluen behin betiko bertsioa Ekainaren 8a baino lehen bidali behar dela. Horretarako, erabili inprimaki hau, eta fitxategi bakar bat igo (ZIP/RAR/GZ) PDF bertsioa eta LaTeX konpilatu ahal izateko iturriekin batera.\nEz da ahaztu konferentzian izena eman behar dela izen-emate orri honen bitartez.\nEdozein arazorik baduzu bi prozesu hauekin, ez izan zalantzarik erakundearekin harremanetan jartzeko.\nAldizkarien zenbaki bereziak\nXII. RECSI-n aurkeztutako lanen luzapen bertsio batzuk Hego Amerikako IEEE aldizkarian argitaratuko dira (http://www.ewh.ieee.org/reg/9/etrans/esp/).


Txinan egindako tenperatura altuko plastikozko brida - Berriak - Ningbo Sunplast Pipe Co., Ltd.\nTxinan egindako tenperatura altuko plastikozko brida\nKolorea: baldintza gisa\nForma: baldintza gisa\nMaterial mota: kautxua eta plastikoa PVC, PVC ABS PP PC PE etc\nZiurtagiria: ISO TUV SGS\nHelburua: Garraiatzeko Isuri, Drainatze Presioa, Zepak\nLuzera: 6m 9m 10m 12m edo Beste batzuk\nIraupena: 50 urte baino gehiago\nZehaztapena: marrazkiaren arabera\nHS kodea: 3917310000\nMateriala: plastikoa eta kautxua\nTamaina: oinarria zure beharretara\nErresistentzia UV: ona\nMerkatu: Ipar Amerikan; Hego Amerika; Ekialdekoa\nLodiera: 2.3mm ~ 58.8mm\nPEAD kanalaren ezaugarriak\nLan luzea. Gutxienez 50 urte bizitza baldintza nominaletan.\nHigiene. PE kanalak ez dira toxikoak, metalezko aditibo astunen konposizioa gabe. Eskala ez, germen hazkuntza ez, bigarren kutsadura ez edateko urari.\nErresistentzia handia da produktu kimiko mota desberdinetatik eraso egiteko. Korrosio elektrokimikorik ez.\nBarruko azalera leuna. Marruskadura koefizientea oso txikia da. Komunikabideek igarotzeko gaitasuna hobetua. Abrasioaren erresistentzia bikaina.\nMalgutasun ona, inpaktuarekiko erresistentzia handia. Lurrikara eta bihurrituz erresistentzia.\nPisu arina, garraiatzeko erraza eta instalazio egokia.\nFusio elektrodoen soldadura berezia eta ipurdia soldatzeko materiala artikulazioak baino indartsuagoak dira, baterako seguru eta fidagarria bermatzeko.\nSoldatzeko teknika sinplea, instalazio erosoa. Guztira kostu txikia da instalazioarentzat.\nShenbon polietilenozko ur-hodiak beltzez, beltzez marradun urdinez eta urdinez ekoizten dira.\nKoloretako plastikoen estruktura pvc hodiak\nKolore zuriak edo beste kolore batzuek eskatuta\n4 m, 6 m edo beste luzera eskatu ahal izateko.\n1. Fluxuen ahalmen handia: barruko horma leunak eta PVC hodiaren marruskadura txikiak fluxu erresistentzia baxua eta bolumen handia eragiten dituzte.\n2. Korrosio Erresistenteak: PVCzko kanalak elektrizitate ez-eroale dira eta metalen korrosioari eragiten dioten azido, oinarri eta gatzek eragindako erreakzio elektrokimikoei aurre egiten zaie.\n3. Instalazio kostu baxuak: PVC kanalak arina da eta zementu disolbatzaile eta gasketed joint ditu. Instalazio errazak instalazio kostuak murrizten ditu.\n4. Iraupena: PVCzko kanalak 50 urte baino gehiago daramatza erabilera egokiarekin\n5. Ingurumena: PVCko kanalak birziklatu daitezke.\n1. Eraikuntzan barneko lurzoruak eta isuriak (tenperatura baxua eta altua).\n2. Eraikinaren barruko ur-hodiak.\n3. Lurrean presio gabe drainatzeko hodiak estalita.\nHengshui Jinggong Rubber Plastic Products Co, Ltd diseinua, moldaketa, ekoizpena, ontziak, barneko logistikak eta nazioarteko salmentak dituen enpresa bat da. Produktu eta zerbitzu onenak eskaintzen ditugu prezio lehiakorrean.\nJack Lu (esportazio-garapena) |Mob / Whatsapp / Facebook / Wechat: + 86-18858041865\nPE Elektrofusioko Pipe Nola Konektatu egokitzea


Jon Guridi: "Pasatu dudana pasatuta, beste era batera baloratzen ditut gauzak" - Azpeitia - uztarria.eus\nJon Guridi: "Pasatu dudana pasatuta, beste era batera baloratzen ditut gauzak"\nJulene Frantzesena 2020-11-16 11:17\nJon Guridi. (Reala)\nRealarekin debuta eginda, lesio larri batek guztiz aldatu zion futboleko norabidea Jon Guridiri (Azpeitia, 1995). Prozesu luze bat igarota, berriro elastiko txuri-urdina jantzi eta zelaian duen onena emateko aukera izaten ari da azpeitiarra. Ez dute bolada makala bizi; Espainiako Ligan sailkapen buruan da Reala, eta Europako lehian bizi-bizirik. "Pozez" dago Guridi, taldera itzuli delako.\nBi urtetik goraren ostean, elastiko txuri-urdinarekin itzuli zara berdeguneetara. Zer esan nahi du horrek zuretzat?\nBi urte txar pasatu ostean eta egindako lanaren eraginez lortu dut berriz ere horra iristea. Poz handia daukat, txikitatik amestu dudan gauza bat delako. Duela bi urte debutatu ahal izan nuen Realarekin, baina lesio handi baten ondorioz ebatsi egin zidaten ametsa. Poz handia dut berriz itzuli naizelako.\nBi urte eta erdi gogor igaro dituzu. Lesiotik errekuperatuta, Mirandesekin aritu ziren joan zen denboraldian. Zer balorazio egiten duzu lesioaz eta Realera itzuli arteko boladaz?\nLan asko egin behar izan dut, bai gimnasioan, bai handik kanpo. Min hartu izanak mentalki indartsuago izaten lagundu dit, egia esan. Izan ere, lesio gogor bat izan arte ez duzu baloratzen zer daukazun. Pasatu dudana pasatuta, beste era batera baloratzen ditut gauzak. Asko ikasi dut lesioa tarteko.\nHasierako hamaikakoan zelairatu zinen joan zen urriaren 25ean. Zer moduz?\nEgia esan, lasai. Nire buruarekiko konfiantzarekin irten nuen zelaira, gauzak ondo egingo nituela pentsatuta. Lehen, agian, horixe falta zitzaidan. Debuteko egunean, adibidez, oso urduri nengoen. Orain tentsioa izaten dut, baina urduritasunik ez. Taldea dinamika onean egoteak ere laguntzen du horretan.\nJokatu dituzun partidetan bi penalti egin dizkizute…\nHala da, bai. Ez dut uste sekula penaltirik egin zidatenik, ez naiz gogoratzen behintzat. Bi penalti egin dizkidate azken asteetan, eta beraz, bai ni eta bai taldea dinamika positiboan gaudela esan daiteke.\nNola ari zara bizitzen egoera?\nEz da ezer aldatu. Eguneroko lanaren islada da emaitzetan ikusten dena: izan ere, astean zehar oso gogor entrenatzen dugu, entrenatzaileak asko exijitzen baitigu. Lasai gaude, egunerokoan buru-belarri, denboraldia luzea da eta.\nEzin hobeto hasi duzue denboraldia. Garaipen bat bestearen atzetik. Sailkapenaren buruan zarete. Gustura al zaude?\nTaldea oso prestatuta ikusten nuen aurtengorako. Dena den, partidaz partida joan behar dugu. Europako lehian ere hor gaude, hurrengo fasera sailkatzeko aukera askorekin... Hainbeste partida jokatuta, taldea fisikoki oso ondo dagoela ikusi da, eta horri heldu behar diogu. Ahalik eta gehien eutsi behar diogu bolada positibo honi.\nNolako taldea duzuela esango zenuke?\nTalde oso gaztea da, anbiziotsua, ilusioduna. Fisikoki indartsu dagoela erakusten ari da taldea: taldea indartsua eta kalitatezkoa da. Aurten ari gara ikusten Realean urteetan falta izan den intentsitate defentsiboa.\nEntrenatzaileak etxeko jokalarien aldeko apustu nabarmena egin du. Zer esan nahi du horrek zuretzat, zu ere harrobiko jokalaria izanik?\nOso positiboa da hori guretzat. Reala beti izan da harrobiko jokalariei aukerak ematekoa, eta azken urteetan are jokalari gehiago atera dira Imanolekin [Alguacil]. Reala Bn urteak egin ditu Imanolek, eta jokalari gazteok ezagutu egiten gaitu. Horrek konfianatza ematen digu, eta gugan jarritako konfiantzari gauzak ondo eginez erantzuten ahalegintzen ari gara.\nZer-nolakoa da jokalarien eta entrenatzaile taldearen arteko harremana?\nImanol, [Mikel] Labaka, [Jon] Ansotegi... urte askoan Realean aritutakoak dira. Urteak dira taldea osatzen dugun jokalariok ezagutzen garela ere, eta hori nabaritu egiten da zelaian. Harreman oso ona dugu taldean.\nZubeldia, Aranbarri eta zu. Azkoitiko eta Azpeitiko hiru jokalari aritu zarete azken partidetan Realarekin…\nEderra da hori ikustea, lagunak baikara. Azpeitiarentzat eta Azkoitiarentzat ere izugarria da: bi herriek beti eman dituzte kirolari oso onak, eta orain, hiru lagun gaude Realarekin saltsan.\nCOVID-19a dela eta, hainbat aldaketa izan dira futbolaren dinamikan. Nolakoa ari da izaten zalerik gabeko lehia?\nPixka bat arraroa. Aurreko denboraldian hasita, hainbat partida jokatu ditugu publikorik gabe. Hasieran arraroa egiten zitzaidan, baina ohitu-edo egin garela uste dut. Egia esan, xelebrea da egoera, ez baitakigu nork eta noiz eman dezakegun positibo, zer gertatuko den... Aurrekoan, adibidez, koronabirus kasuak tarteko, lehen taldeko jokalari oso gutxirekin etorri zen Granada Donostira. Guri ere toka dakiguke halako egoera bat bizitzea.\nZaleen beroa faltan sumatuko duzue, ezta?\nBai. Futbola zaleturik gabe ez da gauza bera. Gol bat sartu eta zaratarik ez izatea inguruan... Arraroa egiten da.\nUEFAn ere lehia bizian ari zarete. Zer moduz doa txapelketa hori?\nOndo hastea espero nuen, taldea oso prestatuta baitago hainbeste partida jokatzeko. Ondo ari gara, eta ea halaxe segitzen dugun. Europako hurrengo hiru partidak oso garrantzitsuak izango dira, eta uste dut aurrera egiteko gai izango garela.\nTalde bezala, zer helburu jarri diozue zuen buruari?\nJoan zen urteko Errege Koparen finala irabaztea nahi dugu denok. Horrez gain, ligan oso ondo ari gara, eta uste dut badagoela sailkapeneko lehen lau postuetan edo Europako postuetan sailkatzeko moduko taldea. Eta, bestalde, Europako lehian ahalik eta urrunen iristea nahi dugu.\nKoronabirusak nola baldintzatu du zuen eguneroko jarduna?\nDenoi eragin digu, guri ere bai. Egunero Zubietara joan, PCR proba egin... Gu kontrolatuta gaude alde horretatik, eta zentzu horretan, pribilegiatuak garela uste dut. Izan ere, beste sektore batzuetan eta futboleko maila baxuagoetan ez dituzte probak egunero egiten.


Zangozako zubitik Iruñeko errepidea hartu eta Rocafortera doan bidea hartzen da. Handik metro gutxira asfaltoa utzi eta paper-industriako barrutia inguratzen duen bidea hartuko dugu. Bide zaharrak gora egin eta Rocaforteko herrigunean sartzen da. Hau mendi bateko aurrealdean dago, ibarraren gainean zintzilik. “Zangoza zaharra” deitu izan zaion herri honek kontraste izugarria eskaintzen du: karrika eta etxe zaharren edertasuna eta ondo-ondoan dituen industrien paisaia.\nHona hemen Irunberriko arroila ezagutzeko beste bide bat: atera Zangozatik burdinazko zubitik, jo Ledearantz, sartu arroilan, zeharkatu eta jo Loitiko mendaterantz, bidea Izkon hartuta.\nIbilaldia Elon barna: Burgua kalea, atsegina eta lauzatua, etxebizitza txukunak ditu\nJaiotzaren Andre Maria elizan bisita (udan 10:30etatik 13:00etara eta 17:30etatik 20:00era irekita. Neguan meza eman baino lehen, besterik ez)\nUdan bainua Eloko igerilekuan (ekainetik irailera). Ez dago erromesendako deskontu berezirik\nBazkaria eta/edo afaria parrokia zentroan (herriko elkartea): 9,50€, erromesarendako menuaren batezbesteko prezioa\nInformazioa lortzeko: erromesen aterpean eta parrokia zentroan\nKredentzialean zigilua jartzeko: erromesen aterpean eta parrokia zentroan


Argentina/Uruguaiko brigadaren lehen kronika! | Askapena\nArgentina/Uruguaiko brigadaren lehen kronika!\nSubmitted by admin on La, 2019/08/10 - 08:49\nUztaialaren 31a hastearekin batera heldu gara Montevideoko aireportura. Handik egun honetan gure etxea izango den La Sendako bihotzera hurbildu gaituzte bi kide Uruguaiarrek. La Senda lehenengo pausuak ematen ari den proiektua da; eztabaida politiko eta ideologikoak bultzatuko dituen espazio fisiko zein bitarteko komunikatiboak eraikitzeko helburuarekin sortua. Haien hitzetan “sozialismoaren bidea aberastuko duen eztabaida sortzea” da haien nahi nagusia. Bertako kideek haien etxeko ateak zabaldu dizkigute eta gure lehenengo gaua bertan igaro dugu. Etxeaz gain, lehen tailer bat zegoen tokian “La Senda”ren proiektua aurrera eramateko txokoa montatzen hasi dira. Jadanik hitzaldiak, bilerak, ekitaldiak, musika emanaldiak etab. antolatu dituzte.


aurki.com > Jarioa > Euskara > Gipuzkoa Euskara\nEuskararen Normalkuntzarako Zuzendaritza Nagusiaren albistegia\nHizkuntza-politika berrian euskaldunon hizkuntza-eskubideen bermeak gidatu behar du administrazioaren jarduera, jendartean harreman parekideak lortzeko eta gizarte kohesioari laguntzeko. 2014/05/21 - 10:26:13\nParte har ezazu Gipuzkoako Foru Aldundiaren hizkuntz kudeaketaren ebaluazio sozialean\nGipuzkoako Foru Aldundiak eskaintzen dituen zerbitzuen hizkuntz kalitatea neurtzeko ebaluazio soziala abian da. Aldundiaren egoitza atarietan egiten ari diren inkestez gain, webgune bat prestatu da herritarren iritziak biltzeko. 2014/05/12 - 13:24:02\nGipuzkoako Foru Aldundiak eta Manuel Larramendi Kultura Bazkunak irakurzaletasuna sustatzeko hitzarmena sinatu dute\nAndoaingo elkarteak 111 Akademia sarea garatuko du. 2014/05/08 - 11:18:05\nUdaltop Soziolinguistika Jardunaldia maiatzean izango da Lasarte-Orian\nMaitzaren 15ean eta 16an egingo da Udaltop Soziolinguistika Jardunaldia, Lasarte-Oriako Manuel Lekuona kultur etxean, "Administrazioko erabilera planak: elkarrekin berritzen" gaiaren gainean. 2014/04/11 - 09:40:02\nOraindik orain argitaratu den V. Mapa Soziolinguistikoaren ondorio nagusietako bat izan da euskararen erabilera jaitsi egin dela etxe barruko harremanetan. Gipuzkoako Foru Aldundiko Euskara zuzendari Zigor Etxeburuak ondorio horren zergatiak aztertu ditu artikulu honetan, eta euskaraz bizitzeko eskubidea aldarrikatzeko egingo diren elkarretaratzeetan parte hartzera deitu ditu gipuzkoarrak. 2014/04/09 - 08:53:10\nEuskarak bizi izan duen zapalkuntzaren berri emango da herriz herri\nEuskara, ospeletik eguterara erakusketarekin batera, egitarau zabal bat antolatu dute Gipuzkoako Foru Aldundiak , Euskal Memoria Fundazioak eta udalek. Ekimena atzo abiatu zen Oiartzunen. 2014/04/08 - 09:28:05\nEuskarazko zine eskaintzaren egoera kritikoa aztertzeko bilera egin dute Aldundiak eta bikoizleek\nGipuzkoako Foru Aldundiak euskaraz eskaintzen diren filmen egoera bertatik bertara ezagutzeko aukera izan du. Zigor Etxeburua Euskarako zuzendaria eta Garazi Lopez de Etxezarreta Kulturako zuzendaria Klara Badiola, Miren Aranburu, Mikel Mendizabal eta Marian Galarraga bikoizleekin elkartu dira. 2014/04/02 - 08:37:12\nEuskara Zuzendaritza Nagusiaren diru laguntzak 2014an\nGipuzkoako Foru Aldundiak 2.291.577 euro xedatu ditu 2014an euskararen erabilera soziala hedatzeko proiektu eta egitasmoen alde. 2014/03/25 - 08:53:09\nKontratazio publikoetako hizkuntz irizpideez eztabaida telebistan\nKontratazioetako hizkuntz irizpideen gainean aritu ziren atzo ETB2ko SIML (Sin Ir + Lejos) programan. Euskara zuzendari Zigor Etxeburuak gaiaren muina azaldu zuen, eta ondoren eztabaida bizia izan zen platoan. 2014/03/20 - 13:19:06\nEstatuaren inposizioaren aurrean, Gipuzkoako erakundeok euskararekin aurrera!\nKontratazioetako hizkuntz irizpideen aurkako erasoa salatzeko agerrialdia egin dute Gipuzkoako Foru Aldundiak eta hainbat herritako udal ordezkariek Donostian. Gai horren gainean Euskara zuzendari Zigor Etxeburuak idatzi duen iritzi artikulua duzue hau. 2014/03/19 - 15:49:20


Jostailuen bereizketa; neskentzako eta mutilentzako – TTiKLiK!\nHasiera/Hezkuntza/0-5/Jostailuen bereizketa; neskentzako eta mutilentzako\n5.626 1 minute read\nErresuma Batuko Toys “R” jostailu dendak jakinarazi du ez duela aurrerantzean bereizketarik egingo.\nErresuma Batuko Toys “R” jostailu dendako Gabonetako katalogoko argazkia duzue albiste honetan. Mutila eta neska agertzen dira ilea apaintzeko jostailuekin jolasean. Ez da lehenengoa, Suediako kateak ere egin du aldaketa: irudiak hemen.\nEz dira ohiko irudia. Gure inguruko katalogo gehienetan larrosa koloreko orrietan datoz neskei zuzendutako jostailuak —panpinak, etxeko lanak egiteko tresnak, makillatzeko margoak, apaintzeko pitxi-pitxiak…—, eta urdin koloreko orrialdeetan mutilendako jostailuak —baloiak, autoak, motorrak, pistola eta fusilak…—.\nErresuma Batuko Toys “R” jostailu denda multinazionalak jakitera eman duenez aurrerantzean ez du bereizketa hori egingo ez dendetan ez marketing kanpainetan. Erabaki hori Let Toys Be Toys izeneko kontsumitzaile elkarteak egindako lanaren ondorioa da. Jostailuak jolaserako erreminta dira eta komeni da haur guztiei mota guztietako jolasak eskaintzea. Umeek erabakiko dute zerekin edo zertan jolastu.\nErderaz osorik: HEMEN


JAIZKIBEL BIZIRIK » Blog Archive » Zundaketa txikitzaileak gelditu! Utzi bakean Jaizkibel!\nJaizkibelen zundaketetarako behar diren pistak zabaltzen hasi dira zazpigarren puntuan, Sunbilondoko ezkerreko magalean. Oruga baten bitartez pista bat zabaltzen hasi dira, bitartean kamioiekin materiala pilatzen ari dira tiro gunera eramaten duen zabaldegi batean.\nKanpaina geotekniko horren helburua itsaslabarretan 90 eta 155 metro bitarteko sakonera duten zundaketa lanen bidez Jaizkibelen kanpo portuaren aurreproiektuan aurreikusten diren 200 metroko altuerainoko harrobien prestaketarako datuak biltzea da.Eraiki nahi dituzten 5 kilometro inguruko pista hauek sortuko dituzten kalteak itzulezinak izango direla salatzen dugu.Izan ere, interes geologiko gorena aitortzen zaion itsasertzeko gune honetan, superportuaren eraikuntzak 54 milioi metro kubiko harkaitz labar erauztea eskatzen du, oinarrian futbol zelai baten eremua eta altueran 5.400 metro hartuko lukeen kubo erraldoi bat! Kostalde osoa hiru kilometrotan txikituta eta itsaslabarren frontea bere gailurreraino erabat suntsituta, itsasoan portu zabalunearen betelanak egiteko.\nGainera, hegaztiak ugaltzeko eta habia egiteko garaian hasi dira lan hauek, eta horrek zuzenean eragingo die. Gogoratu, EKOS ingurumen azterketak egiten dituen enpresak idatzitakoak (Proyecto de habilitación de accesos en Jaizkibel para la ejecución de sondeos. Otsaila, 2003): Faunari gaitz nabarmenak eragingo dizkiote, habia egiteko garaian eragozpenak sortuz gero (umatzeko ingurua uztea, ugaltzeko arrakastaren gutxitzea, umatzeko inguruaren alterazioa, poblazioen neurrien gutxitzea). Ikus I. Eraskina, 5.5.3: inguru honetan Euskal Herriko Meatxatutako Espezieen Katalogoan agertzen diren zenbait espezie badaudela jakina da.\nBeste ondorio kaltegarri hauek ere aitortzen ditu «sarbideak egiteko proiektuak»:1. Higadura: higadura prozesuaren agerpena eta mendi magalen ezegonkortasun arriskuen areagotzea. Aipagarria da ikerketa eremuko magalek garrantzi handiko ezegonkortasun arazoak dituztela.2. Habitat naturala: habitataren kalitatearen galera.3. Flora: interes botanikoa duten landare multzoen suntsiketa.Honek erakusten du zer-nolako maltzurkeriarekin jokatzen duten, ez baitute errespetatzen beraiek, bultzatzaileek , idatzitako gomendiorik ere. Argi geratzen da informe hauek beraien egitasmo txikitzaileak zuritzeko besterik ez direla.\nJaizkibelgo superportuaren aurkako taldeak deituta, apirilaren 29an, 09:00ak aldera komunikabideetako ordezkari batzuk eta 25 pertsonako talde bat lan hauek geratzera igo ginen. Astigarraga Excavaciones enpresako makina gerarazi genuen.\nSuperportuaren aurkako taldetik, proiektu hau berehala gelditzeko eta zundaketa lanak bertan behera uzteko eskatzen dugu. Proiektu hau gero eta zalantzagarri eta eztabaidagarriagoa den bitartean portu agintaritzak inposizioaren bidetik makinak sartu izanak salatu nahi dugu. Pasaiako Udalari ere jarritako baldintzak ez direla ari betetzen. Era berean, lanak hasi dituen enpresari Exc. Astigarragari ere aurkaritza den bitartean lanean ez hasteko eskatzen diogu. Egingo diren ekitaldietan parte hartzera deitzen zaituztegu.Animo! Jaizkibelek merezi du!\nMiren Alkorta eta Josetxo Lucas\nSuperportuaren aurkako taldearen izenean (Pasaia)\nGaiak: sondeos, zundaketak


Donostia Zinemaldia :: Urak eraman ez zuena\nHemen zaude: Lehen orrialdea > 61. Edizioa 2013 > Zinemaldiaren Egunkaria\t> Urak eraman ez zuena\nZinemaldiaren Egunkaria » ZUZENDARI BERRIAK\nUrak eraman ez zuena\nCÂINELE JAPONEZ / JAPANESE DOG\nIgandea, 2013(e)ko irailak 22\nUholdeen kontzientziak bete du agure errumaniar baten bizitza. Galdu zuenaren oroitzapena hain zuzen, dena galdu baitzuen orduan: etxea, emaztea, itxaropena. Esku artean zeukan guztia eraman zuen urak. Zeukana, eta zeukanik ere uste ez zuena. Bizipoza, esaterako. Ametsak. Ingurukoekin bizitzeko gogoa, nabarmen. Harez gero, mamu bat da bere baitan. Etxe desordenatu eta triste batean bizi den behialako itzal bat baino ez.\nEz zen beti horrela izan. Lagunak izan zituen inoiz, berarekin mozkortzen ziren agureak, etxera etortzen ziren auzokoak. Udaletxera joaten denean agurtu egiten dute oraindik, adeitsu. Baina jada ez dago. Urak eraman zuen dena. Gizalegea ere kendu zion uholdeak. Eskerrak emateko gaitasuna ere erantzi zion natura basak, gogoa garbitu balio bezala.\nJaponian bizi den semea bisitara datorkionean aldatuko da dena. Semearen, errainaren eta bilobaren konpainiarekin, egunari beste modu batez begiratzeko arrazoi berria aurkituko du agureak, eta aspaldiko sentimenduak berreskuratuko ditu horrela. Bilobak utzitako jolasteko txakur txiki batekin, esaterako, ohartuko da munduak aurrera jarraitzen duela ura desagertzen denean ere. Eta onena lurrari atxikitzea dela, pertsonak lurraren gainean bizi direlako. Bera, esaterako.


Kartzelan etxetik eramandako koltxoiekin - Ahotsak.eus\nKartzelan etxetik eramandako koltxoiekin
Kartzelara joan zenean baino negar gehiago ez duela sekula egin dio. Etxera joan zitzaizkien atxilotzera. Gurasoek idazten askorik jakin ez arren aitak idazten zion. Indultua baino 10 egun gehiago eginarazi zizkioten. Lau etorri ziren etxera eta beste biak urte betena egin zuten. Etxetik eramandako koltxoietan egiten zuten lo.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan MUX-015-019 kodeko bideoa nahi duzula aipatzea: ahotsak@ahotsak.eus\nKartzelara joan zenean baino negar gehiago ez duela sekula egin dio. Etxera joan zitzaizkien atxilotzera. Gurasoek idazten askorik jakin ez arren aitak idazten zion. Indultua baino 10 egun gehiago eginarazi zizkioten. Lau etorri ziren etxera eta beste biak urte betena egin zuten. Etxetik eramandako koltxoietan egiten zuten lo.\nGaia(k): Politika » Gerra zibila (1936-1939) , Politika » Jarrera politikoak » Emakumeak politikan\n- Negar gehidxau ez dot ein haraxe joan nintzenien baiño. Negar ein nabela.\n- Ta nun harrape zaittuen zuori? nun harrape zaittuen bertan josten zauziela?\n- Gu? etxetik eroan.\n- Etxera joan jatzuen? Zarrara edo hona?\n- Ez, ez soltera egon nintzen hondiño. Bai, nik hemeretzi-hogei urte eukiko nittuzen, ez dakitz hemeretzi edo hogei urte ingeru eukiko nittuen.\n- Ta zure amak eta aittek-eta disgustoa?\n- Disgustoa harek.\n- Eta ama eta aitte zer? joaten zien bisittan edo kartak idazten biezan-edo?\n- Bai, asko ez eben jakitten, eskribitan asko ez baia aittek zeuzer kartie esbrikitan eban, ta hantxe, harik eta etxera boteu arte. Gero indultoa dala ta hamar egun gehidxau erain erazo eusten, Francok indultoa ein dabela ta, ba gero ba propagandie ein eben Francok indultoa ein dabela ta, ta hamar egun gehidxau erain erazo kartzelan.\n- Eta indultoa zer dala ta etor zan?\n- Ai, ez dakitz nik zer! indultoa eskatu eben ta, zer izen zan.\n- Ta libre?\n- Bueno, indultoa ba kartzelan dauzenak ataratie-edo izengo zan.\n- Eta bestiek be bai zugaz batera urten zien?\n- Gu etor giñezan lau etxera boteu ginduezan eta bi itzi zittuzan, harek urte betena ein eben. Ziriakak Uribek eta Miren Enbeitak harek urte betena ein eben.\n- Eta lo nun eitten zenduen kartzelan?\n- Lo? koltxoiek euki genduzen eta harexen ganien.\n- Bakotzak bat?\n- Etxien etxetik eroanda.\n- Zuen etxeko koltxoie? orduen zuen bille joan zien etxera ta ganera zuek hartu biher etxetik koltxoie eroateko.\n- Ba guk koltxoiek euki giñuzen ta ez dakitz nik. Mirenek e holako koltxoa txikitxu bet euki ban, aittek eukitten bala esaten eban, beren aittek ta ba han egon giñezan ta. Ha be ikusi gendun ta.\nAmamaren familia eta izeko Pakita zelan gogoratzen zen Mateoren hobiaz\nMendiko zuloa gordeleku eta hozkailu\nBaserriaren laurden bat txikituta\nAitaren gerrako ibilerak gogoan\nMomentu onenak eta txarrenak


Aske utzi dituzte Nigeriako eskola batean bahitutako 279 ikasleak | Mundua | Berria\nBahiturik zituzten zenbait ikasle, aske utzi ondoren. STR Tamaina handiagoan ikusi\nBello Matawalle Nigeriako Zamfara estatuko gobernadoreak jakinarazi du askatu dituztela joan den ostiraletik bahituta zeuden emakumeentzako eskola bateko ikasleak. Joan den ostiralean izan zen erasoa. Berri agentziek zabaldu zuten gizon armatu batzuk Jangebe hiriko emakumeentzako eskola batera sartu zirela, eta bertan zeuden ikasleak furgonetatan sartu eta eraman egin zituztela.\nBahitutako ikasleak 317 zirela zabaldu zen, baina Zamfarako agintariek aitortu dute kopuru hori okerra dela: 279 ikasle erreskatatu dituzte, jakinarazi dutenez, eta bahitutako guztiak aske daudela adierazi dute.\nMatamallek bere Twitter kontutik bidalitako txio batean jakinarazi du ikasleak askatu dituztela, «egiten ari ziren ahaleginak zailtzen zituzten zenbait traba» gainditu ostean. «Nigeriarrei eskatzen diet pozik egoteko, gure alabak salbu daudelako», erantsi du.\nAurrez, gobernadoreak berak esana zuen nigeriarrak «eskandalizatu» egingo zirela bahiketaren egileak zein ziren jakitean. Horren inguruko azalpenik ez du eman, ordea.\nAzkenaldian, ugaritu egin dira ikasleen kontrako erasoak Nigerian. Duela aste batzuk, 28 ikasle eta zenbait irakasle bahitu zituzten, Nigeriako gobernuak Kagara hirian duen zientzia eskolan. Iazko abenduan, berriz, 344 ikasle bahitu zituzten, Kagara hiriko bigarren hezkuntzako ikastetxe batean indarrez sartu ostean. Orduko hartan, Boko Haram Nigeriako talde jihadistak bere gain hartu zuen erasoa. Lau egun geroago askatu zituzten atxikiak zituzten ikasle denak.